Matew 26 ARNNT - Rupan feypilu kom tüfachi dungu, Jesus - Bible Search\nMatew 25 Matew 27\nDunguñmangey ñi püresungeael ta Jesus\n(Marku 14.1-2; Luka 22.1-2; Juan 11.45-53)\n1Rupan feypilu kom tüfachi dungu, Jesus feypifi tañi pu disipulu: 2“Eymün kimnieymün, epu antü rupale müleay tati Paskua kawiñ antü,+ fey tati Wentrukünuwpalu chalintukungeay tañi langümngeael kürus mew.”\n3Nütramkamekelu ta Jesus tüfachi dungu, ka feychi antü mew müten, tati pu longkolelu ti pu saserdote mew ka ti pu longkolelu ti pu judiu mew trawüluwi engün Kayfas tañi ülmen ruka mew, tati Wünen Longko Saserdote. 4Trawüluwi ñi nütramkawael engün chumngechi tañi püresuafiel ta Jesus kiñe ngünen dungu mew, ka ñi langümafiel. 5Welu feypirkey engün: “Tati kawiñ antü mew no, tañi fill wesa femmekenoael tati pu che.”\nKiñe domo tukulelfi perfume ta Jesus\n(Marku 14.3-9; Juan 12.1-8)\n6Mülepulu Jesus ta Betania waria mew, Simon tañi ruka mew, tati leproso pikeel, 7feymew kiñe domo küpalnielu kiñe fotilla perfume, rume falilu, fülkontupafi ta Jesus. Petu tañi anülen ta Jesus inafül mesa, fey ti domo wütrunagümfi tati perfume Jesus ñi wente longko. 8Tati pu disipulu pefilu engün, lladküy ka eluwi tañi feypiael engün:\n—¿Chumngelu anta ngünamkangey ta tüfachi perfume? 9Fentren pülata mew fendengeafuy tati, tañi kellungeael tati pu pofre.\n10Jesus ta allküy, fey feypieyew engün:\n—¿Chumngelu anta filladtupefimün ta tüfachi domo? Fey tüfa tañi femetew mew rume kümelkaenew tati. 11Tati pu pofre rumel müleay eymün mew, welu iñche ta rumel niemulayan. 12Tüfachi domo tukulelpeenew perfume tañi kuerpu mew, femngechi tañi pepikañmaetew tañi kuerpu tañi rüngalngeael. 13Rüf dungu feypian chem trokiñ mapu mew rume kam chüf mapu mew chew wewpiyengele tüfachi montuluwün dungu, ka nütramyengeay tañi femün ta tüfachi domo. Ka femngechi tukulpangeay.\n(Marku 14.10-11; Luka 22.3-6)\n14Kiñe tati mari epu disipulu, tati Juda Iskariote pingelu, amuy tañi pemeafiel tati pu longkolelu tati pu saserdote mew, 15fey feypifi:\n—¿Tunten pülata anta elumuafun kay? Fey iñche chalintukuleluwafuiñ ta Jesus ―pi.\nFey kisu engün feypi ñi tunte wülael:\n—Küla mari moneda pülata ―pingey. 16Feychi mew müten ta Juda rakiduamkiyawkefuy chumngechi tañi ellka wültukuafiel ta Jesus.\nÑidol ka ñi pu disipulu tañi pun iyael\n(Marku 14.12-21; Luka 22.7-14, 21-23; Juan 13.21-30)\n17Fey wüne llituelchi antü tati kawiñ mew ñi ingekemum tati lefawrangenochi kofke,+ tati pu disipulu fülkonpuy ta Jesus mew, fey ka ramtufi engün:\n—¿Chew anta küpa pepikalngeymi tati pun iyael?\n18Fey Jesus ta llowdungueyew:\n—Amumün ta waria mew, kiñe wentru tañi ruka mew, fey feypiafimün: ‘Tati kimeltufe ta feypi: Fülpay tañi ora, fey amuan tami ruka mew tañi kiñentrür ayüwael ti Paskua kawiñ mew tañi pu disipulu iñchiñ.’\n19Tati pu disipulu femi chumngechi tañi werküetew ta Jesus, fey pepikapuy engün tati ilelkawün Paskua kawiñ.\n20Feymew dew punlu, Jesus müley inafül mesa tañi mari epu disipulu engün. 21Fey petu ilu engün, Jesus feypirumefi tañi pu disipulu:\n—Rüf dungu feypiwayiñ kiñe ta eymün ellka wültukuaenew.\n22Fey kisu engün rume weñangkülewey, feymew kake kiñeke ramtuy engün:\n—Ñidol, ¿iñche pemay?\n23Jesus ta feypi:\n—Tati ifontukulu tañi kofke iñche engu, fey ta ellka ngünenmayaenew. 24Fey tati Wentrukünuwpalu feley tañi layael chumngechi tañi feypilen tati Wirin Chillka, welu ¡awngeay tañi ellka wültukuaetew! Doy kümeafuy tañi choyüngenoafel ta tüyechi wentru.\n25Feymew Juda, tañi ngünenmanieetew, ramtueyew:\n—Kimeltufe, ¿iñche am tati?\n—May, eymi tati ―pi ta Jesus.\nÑidol ñi inangechi iyaelchi sena\n(Marku 14.22-26; Luka 22.15-20; 1 Korintio 11.23-25)\n26Fey petu ilu engün, Jesus nüy tañi kuwü mew ta kofke. Fey rupan mañumtufilu ta Ngünechen, wükafi ti kofke. Fey ka eluyefi tañi pu disipulu, feypilen mew:\n—Imün tüfa ta iñche tañi kuerpu.\n27Feymew müten ka nüy kiñe kopa tañi kuwü mew. Fey rupan mañumtufilu ta Ngünechen, fey eluyefi ta kisu engün, feypilen mew:\n—Kom eymün putumün ta tüfachi kopa mew. 28Fey tüfa ta iñche tañi mollfüñ ka müten, fey tüfa mew rüf dungu mew mupiay tati we eldungu.+ Fey tañi mollfüñ wütrulngealu ñi fürenengeael ta che femngechi ta Ngünechen ñi wiñoduamatuafiel ta che tañi yafkan mew. 29Welu feypiwayiñ tañi putuwenoafiel ta tüfachi pulku tripalu ofad mew, putuali wüla eymün iñchiñ tati we pulku iñche tañi Chaw ñi ülmen mülewe mew.\n30Fey rupan ülkantulu engün kiñeke salmo, amuy engün tati Olifu pingechi wingkul mew.\nJesus feypi Pedro tañi “kimlafiñ” piaetew\n(Marku 14.27-31; Luka 22.31-34; Juan 13.36-38)\n31Feymew Jesus ta feypi:\n—Fey tüfachi pun kom eymün ta niewetulayaymün maneluwün ta iñche mew. Femngechi feypiley tati Wirin Chillka:\n‘Langümafiñ tati kamañ.\nFey tati pu ufisa kom püd tripayay engün.’+\n32Welu iñche wiñomongetuli, amuan ta Galilea petu tamün amunon ta eymün.\n33Fey Pedro ta llowdungueyew:\n—Tunte kom elkünutuay engün rume tañi maneluwün eymi mew, welu iñche femlayan.\n34Jesus feypifi ta Pedro:\n—Rüf dungu feypiaeyu ta tüfachi pun müten, petu ñi kakaranon ta alka ‘kimlafiñ’ piaymi ta küla rupachi.\n35Pedro ta feypieyew:\n—Tunte layan rume eymi iñchiw, ‘kimlafiñ’ pilayan.\nFey kom tati pu disipulu ka femngechi feypi engün.\n(Marku 14.32-42; Luka 22.39-46)\n36Feymew müten amuy ta Jesus tañi pu disipulu engün Getsemani pingechi lelfün mew, fey feypifi tañi pu disipulu:\n—Mülewemün tüfa mew. Iñche amuan tiye mew tañi ngillatuael.\n37Feymew yefi ta Pedro ka Sefedew tañi epu fotüm, feymew rume weñangkünagi ka yafüngewelay. 38Fey feypifi tañi pu disipulu:\n—Landuam weñangkülen tañi piwke mew. Mülewemün eymün tüfa mew, ka trepelemün iñche eymün.\n39Feymew müten Jesus doy pichi wüneluwi üyew püle. Lloyünagi ka küme idapuy pülli mew tañi tol, fey famngechi ngillatuy: “Iñche ñi Chaw, pifulmi, montulaen tüfachi fütra kutrankawün mew, welu felekilpe iñche tañi ayüel, eymi tami ayüel mayfe.”\n40Feymew müten küpatuy chew ñi mülemum tañi pu disipulu, fey pepatufi ñi umawkülen. Fey feypifi ta Pedro:\n—¿Kiñe ora rewall anta pepi trepelelaymün? 41Trepelemün, ka ngillatulemün, tamün wewnoaetew tati kintukaduamchekelu. Eymün ta ayülefuymün tamün yafüluwküleael, welu tamün kuerpu yafüngelay.\n42Feymew epuchi mew püntütripay, fey famngechi ngillatupuy: “Iñche ñi Chaw, ngenole tami famentuafiel iñche ñi kutrankawael tüfachi kutrankawün mew, felepe may eymi tami ayüel.”\n43Fey wiñomelu, ka pepatufi ñi umawkülen tati pu disipulu, tañi nge am kisutu umernagmekelu engün fente tañi küpa umawtun. 44Fey elkünufi ti pu disipulu ka amuy ñi ngillatuael küla rupachi, ka tukulpaniefi tañi wünelu mew ngillatukeelchi dungu.\n45Feymew wiñotuy chew tañi mülemum tati pu disipulu, fey feypifi:\n—¿Amukonküley tamün umawkülen ka tamün kansatulen? Akuy tati ora tañi chalintukungeael tati Wentrukünuwpalu tati pu yafkafe wentru mew. 46Witrapüramün. Amutuiñ. Dewma fülpay tañi ngünenmayaetew.\n(Marku 14.43-50; Luka 22.47-53; Juan 18.3-12)\n47Feymew petu tañi dungumeken ta Jesus, fey Juda, kiñe tati mari epu disipulu, akuy kompañuwkülen fentren che engün pepikawkülelu fütrake kuchillu mew ka mamüll mew. Tüfa engün ñi werküel tati pu longkolelu tati pu saserdote mew ka tati putrem pu judiu mew. 48Fey tati ngünenmachefe Juda, adkünurkey chumngechi ñi femael, feypilen mew: “Fey iñche tañi truyuel, fey tati. Püresuafimün.” 49Feymew, fülkonpalu ta Jesus mew, feypi:\n—¡Pun may, kimeltufe!\n—Weni, femnge müten tami ayüelchi dungu.\nFeymew tati kakelu fülkonpuy, fey nüfi engün ta Jesus tañi püresuafiel. 51Feymew, kiñe tati mülekelu Jesus engün entupay tañi wayki, fey katrünentuñmafi ñi kiñe pilun tati Wünen Longko Saserdote tañi kona.\n—Üchaftukutunge tami wayki chew tami niekefimum. Kom tati langümchekelu ta wayki mew, ka femngechi langümngeay ta wayki mew. 53¿Kimlaymi am tañi ngillatuafel ta iñche tañi Chaw, fey kisu ta werkülelafenew fewla müten doy mari epu trokiñ werken püllü? 54Welu femfuli, ¿chumngechi am mupiafuy tañi feypilen tati Wirin Chillka, feypilelu tañi femngechi felerpuael?\n55Feymew müten Jesus ramtuyefi tati pu che:\n—¿Chumngelu anta küpalnieymün ta wayki ka mamüll tamün püresumuafiel iñche ta kiñe malochefengelu reke? Fill antü ta kimeltumekeken ta ngillatuwe ruka mew, welu turpu püresumukelafun. 56Welu kom tüfachi dungu ta feley ñi mupituael ñi piel tati pu pelon wentru tati Wirin Chillka mew.\nFeymew müten, kom tañi pu disipulu kisukünueyew ka lefmawi engün.\nJesus mülepuy chew trawüluwküley ti fütake judiu\n(Marku 14.53-65; Luka 22.54-55, 63-71; Juan 18.13-14, 19-24)\n57Tati pu che püresufilu ta Jesus, yefi engün Kayfas tañi ruka mew, tati Wünen Longko Saserdote, chew tañi trawüluwkülemum tati pu kimeltukelu ta Moyse ñi ley dungu ka tati pu putrem fütake judiu. 58Pedro inanieeyew alü kamapu, fey puwi tati Wünen Longko Saserdote tañi lepün ruka mew. Feymew konpuy, ka anükünuwpuy tati llüwatulekelu engün tati ngillatuwe ruka mew tañi ngüneduamafiel ñi chumngeael ta Jesus.\n59Fey tati pu longkolelu tati pu saserdote mew ka kom tati putremke judiu kintukadungulelfi engün kiñe koyla dungu tañi kondenangeael ka ñi langümafiel engün ta Jesus, 60welu pelay engün. Akuyefuy rume fentren che tañi feypintukupayaetew re koylake dungu mew, welu kiñe no rume kiñewlay engün tañi feypintukupaelchi dungu mew. Feymew wüla akuy epu wentru, 61fey kiñewün feypikonpay engu:\n—Fey tüfachi wentru ta feypi: ‘Iñche ta teyfüafuiñ ta Ngünechen ñi ngillatuwe ruka ka dewmatuafuiñ küla antü mew.’\n62Feymew tati Wünen Longko Saserdote witratripay, ka ramtufi ta Jesus:\n—¿Chem llowdungulaymi rume? ¿Chem dungu anta tüfa tami femngechi feypintukumekengen?\n63Welu Jesus chem pilay rume. Feymew tati Wünen Longko Saserdote feypifi ta Jesus:\n—Tati rumel mongelekechi Ngünechen tañi üy mew werküaeyu tami feypiael ta rüf dungu. Feypimuiñ rüf mew eymingen tati Cristo, Ngünechen tañi Fotüm.\n64Jesus ta llowdungueyew:\n—May, eymi tami feypipeel rüf dungu tati. Iñche ta feypiwayiñ kay eymün tamün pemuafiel tati Wentrukünuwpalu tañi anülen tati kom pepiluwünngechi Ngünechen ñi man püle, ka tañi wiñometuael wenu mapu kiñe tromü mew.\n65Feymew tati Wünen Longko Saserdote wikürkay tañi takuwün ñi kimngeael tañi rume lladkün, fey feypi:\n—¡Tüfachi wentru tañi dungun mew notukafi ta Ngünechen! Chem dungu rume duamtuwelaiñ tañi feypintukungeael. ¡Eymün allküñmafimün tañi wesa notukafiel ta Ngünechen ñi dungun mew! 66¿Chumngentufimün kay?\n—Feley tañi langümngeael.\n67Feymew tofkütuñmangey ñi ange ka wülelkangey. Kakelu wülelmafi ta Jesus ñi ange, 68ka feypiniengey:\n—Eymi tati Cristongelmi, ¡feypimuiñ iney tami wüleletew!\n(Marku 14.66-72; Luka 22.56-62; Juan 18.15-18, 25-27)\n69Fey Pedro anülerkey wekuntu, tati lepün mew. Feymew, kiñe üllchadomo küdawkelu ti ruka mew, fülkontueyew, fey feypieyew:\n—Eymi ta ka miyawkeymi ta Jesus eymu, tati wentru Galilea tuwlu.\n70Welu Pedro kom che ñi adkiñ mew, feypi:\n—Kimlan chem dungu tami feypipefiel.\n71Feymew müten wülngiñ püle witrakünuwpuy, fey tüfey mew peeyew kangelu domo, fey feypi:\n—Fey tüfa ta miyawkey Jesus engu, tati Nasaret tuwlu.\n72Fey ka wiñome feypi ta Pedro, kuyalltulen mew:\n—¡Kimlafin tüfeychi wentru!\n73Ka pichi alün mew, tati müleyelu tüfey mew fülmapueyew ñi feypiaetew:\n—Rüfngey eymi ta ka femngechi kisu engün tañi kompañ. Kenü tami dungun mew kütu ta kimfalimi.\n74Feymew Pedro kuyalltuy, feypilen mew:\n—¡Kimlafiñ tüfeychi wentru! ―pi.\nFeychi lelen mew müten kakaray ta kiñe alka, 75fey Pedro tukulpay ñi feypietew ta Jesus: “Petu ñi kakaranon ta alka, küla rupachi ta ‘kimlafiñ’ piaymi.”\nFey Pedro tripapatuy ta tiye mew, fey rume fütra ngümakawi.


Witran-ngepange taiñ ngünenieelchi ruka Francia mu\n¿Duamfalngepey may tami elungeal ta witran-ngepayal? May. Petu tami küpanon falin-ngey feypikünual: “Elumuafen witran-ngemeal”, kom che müley ñi femal tüfa, tunten che koneltule rume ñi trokiñche mew witran-ngepayalu. Femngechi rume ngülmalayay fentren che ka kom küme tripayay. Kiñe semana rewall petu tami küpanon feypimuafuiñ. Küpa witran-ngepalmi kiñe antü küdawkenolu che, doy kümeafuy alüñma petu tami küpanon feypimuafuiñ.\n¿Chem hora müley tami akual ñi witran-ngepayal? Mangelngelmi tami küpayal tüfachi ngünenieelchi ruka mew, akulayaymi doy kiñe hora petu tami konpanoal. Femngechi ñi ngülmanoal fentren che chew elngekem pu auto ka chew llowngekem pu che.\n¿Chumngechi feypimuafuiñ tami küpa witran-ngepafiel? Pütafnge ti dungu feypilelu “Ayüafun ñi witran-ngemeal”.\nElungelmi tami witran-ngepayal, ¿kakünuafuymi kam fentekünuafuymi tami feypikünuel? May. Pütafnge ti dungu feypilelu “Pefinge kam kakünunge tami feypikünuel”.\nMülenole antü witran-ngepayal tami ayüel, ¿chumafuymi? Amulepe tami pefiel sitio internet mu. Müleafuy kiñe witran ka antü kakünutule ñi amual, kam fentekünuafuy tañi feypikünuel.\nAyüafun ñi witran-ngemeal\nPefinge kam kakünunge tami feypikünuel\nTüfachi ngünenieelchi ruka mu rulpadungungekey fillke papel ñi wiringeel Biblia mu ta fentren kewün dungu mu. Ka adkünukey ti amuldungun küdaw ñi femkeel pu Dungukelu Iney Ngen Jewba Francia, Mauricio, Seychelles mapu mu, ka fillke trokiñ mapu ñi nieel Francia (Guadalupe, Guayana Franciasa, Martinica, Mayotte, Reunión, San Bartolomé, San Martín ka San Pedro y Miquelón).


Wemünentungeyngu ti Küme Mülewe mu | Tati Biblia ka tañi werkün dungu\nWemünentungeyngu ti Küme Mülewe mu\nKiñe weda werken püllü ngünenkafi ta Adan Eva engu ñi feyentunoafiel ta Ngünechen. Femngechi wefi ti yafkan ka lan dungu\nFÜTRA kuyfi mu, petu ñi mülenon tati pu che, Ngünechen dewmay fentren püllü pengekenolu, pu werken püllü pingekeyngün. Tati malaltukulechi rayen Eden pingekefuy ñi antü mu, kiñe werken püllü wentruwi, tüfa kimngerpungey Satana chi Weküfü, kidu ngünenkafi ta Eva ñi iyafiel ti kiñen anümka ñi katrütuetew Ngünechen ñi iñmanoafiel ñi fün.\nSatana filukünuwi ñi dunguafiel ta Eva, ñi kimnieal kidu ka tañi wentru ngünam feyentuafiel Ngünechen ñi duam mew. Ka feypifi ifile engu ti katrütungechi fün, lalayayngu. Femngechi tati Weküfü dallukafi ta Ngünechen ñi koylatukefiel tañi epu yall. Chi Weküfü feyentulfi fey engu feyentunofile (müngeltunobile) ta Ngünechen nürpuayngu kiñe pekan-ngenochi kimün, ka ayüyngu ñi kidu ngünewal müten. Welu kom tüfa re koyla tati, ti wünen koyla feypingelu. Rüfkünu may ayüy tüfachi weda püllü ñi elkünual tüfachi dungu: Chaw Ngünechen müten, ¿müley may ñi ngünenieal itrokom dungu? ¿Norngey tañi ngünenieel? ¿Kümepey may ñi feyentuafiel?\nEva feyentufi (müngeltubi) Weküfü tañi koyla. Eluwi ñi illufiel ti fün, feymu irkefi. Fey wüla ka femngechi elufi tañi füta (afkadi), fey ti wentru kafey irkey ti fün. Newe weda dungu trokiwngelay, welu feyta kiñe wentrukawün reke, kiñe yafkan tati. Tañi dullifiel ñi feyentunoal engu Ngünechen ñi werkün dungu, Adan ka Eva famentufi tañi ngünenieetew tañi Dewmaetew, kidu elukeetew am kom tañi niekefel, tañi engkañngenochi mongen kütu (kenü).\n‘Fey pünoñmayaeymew tami longko, fey eymi ünatuñmayafimi ñi rüngkoy namun.’ (Génesis 3:15)\nNgünechen ramtukadungufi tüfachi epu rume weda femlu. Wüne feypikünuy ta küpalechi antü mu küpayay ti feypikünuelchi Choyün (llegi), ka apümkayafi tati filu, Satana. Fey wüla Ngünechen kondenafi Adan Eva engu ñi larpual, welu pürüm (pür) müten larpulayngu, welu kutranpiwkeniefi ñi pu yall choyüngerpual (llegürpual), feymu eluñmay ñi mongeleal engu pichiñma antü mu. ¿Chem maneluwün nieayngün ñi pu yall? Jewba feypikünuy ñi werküal kiñe montulchefe tañi apümkayafiel kom wedake dungu rupalu Eden mu. Welu, ¿iney ngeafuy tüfachi Montulchefe, ka chumngechi wechurpuafuy kom tañi werküetew Ngünechen? Mülen antü mu, petu amulelu ñi wirintukungen chi Biblia, tüfachi dungu kimngerpuy.\nAf mew, Ngünechen wemünentufi Adan Eva engu tati Küme Mülewe mu. Wekun ti malaltukulechi rayen mu, fey engu müley ñi rume (mütre) küdawtuael ti mapu tañi nieal iyael. Feymew wüla Eva püñeñi tañi wünen püñeñ, Kain pingey. Fey wüla Adan Eva engu nieyngu fentren pu yall, wentru ka domo, fey engün mu mülefuy Abel ka Set pingeyngu, Noe ñi kuyfi tuwün.\n(Tuwlu Génesis kapitulo 3 ka puwlu 5, ka Apokalipsi 12:9.)\n¿Iney am feypi ti wünen koyla, ka chem koylatuy?\n¿Chumngelu (chemu) Ngünechen wemünentufi Adan Eva engu tati Küme Mülewe?\nRamtukadungufilu tati epu che weda femlu, ¿chem manelfalchi dungu feypikünuy Ngünechen?\nENGKAÑNGECHI MONGEN KA LAN DUNGU\nAdan Eva engu engkañngenochi (yafkangenochi) mongen ñi dewmangen, ka ñi afnoachi mongen nieal ti Küme Mülewe mew. Welu wentruwlu engu, yafkayngu, feymu ñamümi (ñapumi) ñi engkañngenochi mongen, ka tañi tutewkülen Jewba engün, tati Wülkelu mongen. Feymu lle, fey engu ka tañi pu yomelche (küpalelu) engkañche ngetuyngün, feymu katrütuwelayayngün ñi yafkayal, feymu müley ñi layal engün (Romanu 5:12).


Wekimün Chilkatuwe - Educación Intercultural y Desarrollo Sustentable\nWiñokimtual taiñ williche dungun.\nTüfachi pürogürama ta Educación Intercultural Bilingüe y Desarrollo Sustentable, tripay ta Wekimün Chilkatuwe ñi duam “kiñe chilkatuwe ruka chew ta kimpayay itro fill dungu ta pu williche wekeche”.\nDesarrollo ñi küla trokiñ dungu müley ta: küme mongen dungu, kimeltun dungu, ka fomento productivo dungu, tüfachi küla trokiñ dungu mew kintungekey ta yafükonam kishu ñi tuwün mew tañi doy küme mongen yenieam ta kom pu che pu machulla mew mongelelu, femuechi küme küdawkülen mew ka kamañnien mew chem rume tañi mülen ñi mapu mew.\nTüfachi pürogürama ta amulniengey ta pu williche wekeche chuchi ta nielu ka nienulu wingka chilkatun, chew ta faliltungekey wingka kimün ka williche kimün kiñe küme nütram mew, femuechi may tüfachi pürogürama elukey itro fill pepiluwün tañi küme witrampüramleal ñi küme mongen ta pu machulla mew.\nFemuechi may, pu chilkatufe konkülelu tüfachi pürogürama mew, kimafingün fillke williche ka wingka kimün, ka kimafingün chumuechi tañi kimeltungeken williche kewün, femuechi may küme adkunuayngün weshake dungu mülefule tañi pu machulla mew.\nAsignatura educación intercultural y desarrollo sustentable\nTaller de derechos humanos (10%)\nTaller de derecho, legislación y educación pública I (10%)\nTaller de derecho, legislación y educación pública II (10%)\nTaller final de proyectos de desarrollo sustentable (100%)\nTaller de lengua williche (30%)\nTaller de lengua williche I (40%)\nTaller de lengua williche II (40%)\nTaller de cosmovisión williche (10%)\nTaller Integrado de Construcción de Conocimientos I (30%)\nTaller Integrado de Construcción de Conocimientos II (30%)\nTaller de investigación y Desarrollo Sustentable (50%)\nTaller Inicial de Proyectos de Desarrollo Sustentable (20%)\nTaller intermedio de Proyectos de Desarrollo Sustentable (20%)\nEntufinge Educación Intercultural y Desarrollo Sustentable ñi dungu.\nDoy kimafilmi pürogürama ñi dungu lelifinge tüfachi enlace .\nÑI FILLKE DUNGU\nDitupuael ünen dungu\nEducación Intercultural Bilingüe y Desarrollo Sustentable pürogürama ditungeal kiñe adümchefe kellukonkelu kiñe chilkatuwe ruka mew williche kewün ta kimeltungeal, ka femuechi yenientupe kakewme chi püroyekto tañi machulla mew.\nChumuechi tañi kimeltungeken\nEducación Intercultural Bilingüe y Desarrollo Sustentable pürogürama nieay chumuechi tañi kimeltungeken ta aprendizaje basado en proyectos pingelu, tüfachi chilkatufe may kimeltungekey chumuechi tañi mülen itro fill kimün kisu mapu mew.\nPürogürama ñi amul kimün itro fill chilkatun dungu konküley kimkimtun taller dungu mew, tripay ta ditupuael inangechi dungu, chuchi ta yempüramngeay Wekimün ñi pu adümchefe.\nPu kimkimtun taller dungu amulniengeay chilkatuwe ruka mew, kimeltuwe mew ka kewün laboratorio mew.\nTa pu chilkatufe ñi küme triparpuam ñi pürogürama mew müley ta ñi mülenagal 90-100 % chilkatuwe mew.


Hecho 16 ARNNT - Pablo puwi ta Derbe ka Listra, feymew - Bible Search\nHecho 15 Hecho 17\nTimotew kompañfi ta Pablo ka Silas\n1Pablo puwi ta Derbe ka Listra, feymew pepuy kiñe weche wentru feyentulelu Timotew pingelu. Kiñe feyentulechi domo judiu tuwünngelu tañi püñeñ, fey ñi chaw griegu ürke. 2Tati pu feyentulechi che mülelu Listra ka Ikonio rume küme tukulpaeyew ta kisu. 3Pablo ayürkey ta Timotew ñi kompañaetew, welu wünelu mew elufi tañi sirkunsidangeael tañi wesa duamnoael tati pu judiu mülelu feytichi waria mew, kom kimnielu engün am Timotew tañi chaw tañi griegungen. 4Kom tati waria mew tañi rupael engu, kimelelfi tati pu feyentulechi che tañi ngülamtuel tati pu apostol ka ti pu longkolelu ti trokiñche mülelu ta Jerusalen. 5Femngechi tati trokiñche feyentulelu doy küme inay engün ñi mupiltun mew ka femngechi kake antüngey doy alünngey engün.\nPablo pewfaluweyew kiñe wentru Masedonia mapu tuwlu\n6Tati Lif Küme Püllü am elunoetew tañi wewpiael tati küme dungu ta Asia ñi trokiñ mapu mew, rumey engün Frigia tañi trokiñ mapu mew ka Galasia trokiñ mapu mew, 7fey puwi engün tuntepan ta Misia trokiñ mapu. Fey rakiduami engün tañi konpuael Bitinia tañi trokiñ mapu mew, welu Jesus tañi+ Küme Püllü elulaeyew tañi konpuael. 8Feymew katrürumeyngün ta Misia, fey nagpuy engün Troa tañi ayliñ mew. 9Feymew Pablo pun mew pewfaluweyew kiñe che. Pefi kiñe wentru Masedonia trokiñ mapu mew tuwlu, witrakünuwi ñi llellipuaetew: “Konpunge ta Masedonia ka kellumuaiñ.” 10Pablo, pefilu müten ñi pewfaluwetewchi wentru, pepikawi tañi konpuael ta Masedonia. “Fente küme kimiyiñ Ngünechen taiñ werküetew taiñ wewpiael Jesus ñi werken dungu tiye mew” pirkey ta Pablo.\nPablo ka Silas mülepuy ta Filipo\n11Tuwlu iñchiñ ta Troa, püraiñ kiñe farku mew. Üngkükünu amuiñ Samotrasia pingechi wapi mew, fey kangelu antü mew puwiyiñ ta Neapolis waria mew. 12Tüfey mew tripaiñ, fey trekalen amuiñ ta Filipo, fey tüfa Masedonia tañi doy küme fütra waria. Tüfey püle tati pu romache ka konpalerkey feychi mapu mew. Üyew müleweiñ kiñe mufün antü.\n13Fey kiñe ürkütun antü mew tripaiñ wekuntu ti waria mew inaltu lewfü, rakiduamiyiñ tañi nien ti pu judiu kiñe ngillatuwe lelfün. Anükünuwiyiñ ka nütramelfiyiñ ti küme dungu tati pu domo tüfey mew trawüluwyelu. 14Kiñe ti pu domo Lidia pingey, tuwlu Tiatira mülechi waria mew neosiakelu rume kümeke fütrake katrün pañu re purpurangelu. Tüfachi domo püramyekerkefi ta Ngünechen fey allkütulerkey, fey Ñidol Ngünechen kellueyew ñi küme allkütuñmayafiel ka ñi müngeltuafiel Pablo tañi nütramkameelchi dungu. 15Fawtisangey kom tañi pu che engün, fey wüla ka llellipueiñmew:\n—Rüf feyentulmun iñche tañi feyentun ta Ñidol mew, küpamün iñche tañi ruka mew tamün umañtuael.\nFeymew aporiaeiñmew taiñ mülewenagael.\n16Kiñe rupachi, amulelu iñchiñ tati ngillatuwe lelfün mew, trenumafiyiñ kiñe üllchadomo kontunierkeeyew weküfü pelotuchefengelu. Pütrüken pülata wewkerkey tati ngenngeelchi wentru kisu mew tañi pelotucheleken mew ta kisu. 17Tüfachi üllchadomo eluwi taiñ inanieaetew taiñ wirartunieetew Pablo iñchiñ:\n—¡Tüfachi pu wentru ta poyekefilu wenu mapu mülechi Ngünechen, kimelpapeeymünmew ta eymün ti montun küme dungu! ―pirkey ñi dungun.\n18Tüfa ta feypimekekey fill antü reke, fey wüla ta Pablo wesa duami. Feymew wiñokintufi ñi feypiafiel ti weküfü tañi kontunieetew:\n—Jesucristo tañi pepiluwün mew, werküaeyu tami tripatuael tati üllchadomo mew.\nFey üyechi lelen mew müten elkünutueyew tati weküfü.\n19Welu tati ngenngelelu tati üllchadomo mew, ngüneduamlu tañi doy pepi wewpülatawenoael tati üllchadomo mew, nüfi ta Pablo ka Silas, fey yefi tati waria che ñi pu awtoridad mew ñi püresuntukuafiel. 20Puwülfi engu tati pu kues mew, feypilen mew:\n—Tüfachi epu judiu ta pofolkañmapaeiñmew taiñ pu trokiñche. 21Kimeltuyawüli engu iñchiñ taiñ ayünoelchi wimtun taiñ adümafiel no rume. Iñchiñ ta Roma tuwünche.\n22Feymew kom tati pu che lladkütueyew engu, ka tati pu kues kondenaeyew tañi müntuñmangeael tañi takuwün engu ka tañi wimakangeael engu alü rumechi farilla mew. 23Rupan wimakangelu engu, tukungey karsel mew ka werküngey tati longkolelu karsel mew tañi fente küme llüwatuleael. 24Femngechi werküngelu, tati longkolelu karsel mew tukufi Pablo engu Silas doy alü ponwitulechi katrüntuku mew, fey ñi epu namun ükaftukukünuñmangey epu düllolechi mamüll mew.\n25Welu feychi rangi pun dewma, Pablo engu Silas mekey ñi ülkantulfiel ta Ngünechen, fey ti kakelu püresu allkütuley engün. 26Ruparumey kiñe fütra nüyün. Nengümkawi kom tati karsel. Feymew nülankepi kom tati wülngiñ, ka kom tati pu püresu neyfiyey engün tañi kadena tañi trariel mew, welu lefmawlayngün. 27Feymew trepelu tati longkolelu karsel mew, pefi ti wülngiñ karsel ñi nülalen, nentupay tañi fütra wayki tañi langümuwafel. Kisu rakiduamürkey tati pu püresu ñi kom tripatun ka lefmawün. 28Welu Pablo wirareleyew:\n—¡Chem wesa femuwkilnge rume! ¡Kom mülekaiñ tatey!\n29Feymew tati longkolelu karsel mew mütrümi ñi elungeael kiñe küdetuwe. Lefkülen konpuy ka yafyafi fente ñi llükalen, fey lukunagpuy Pablo ka Silas tañi namun püle. 30Feymew ka nentupatufi ka ramtungey engu:\n—Epu ñidol, ¿chuman am tañi montuam?\n31Kisu engu llowdunguy:\n—Feyentuaymi ta Ñidol Jesus mew. Femngechi montuaymi ta eymi ka tami pu reñmache.\n32Fey tüfeychi wentru longkolelu karsel mew nütramelngey ta Ñidol Jesus tañi küme dungu ka itrokom ñi reñma müleyelu ñi ruka mew. 33Feychi pun müten tati llüwatulekelu karsel mew küchañmatufi ñi allfen ka feymew müten ta kisu ka kom tañi pu che fawtisangey engün. 34Fey yetufi tañi ruka mew ka elufi iyael. Kisu ka tañi pu che rumeñma ayüwküley engün tañi feyentun ta Ngünechen mew.\n35Puliwentu, kiñe mufü wardia werküngey ta karsel mew, yeniey kiñe werkün dungu tañi neykümngetuael ta Pablo engu Silas. 36Fey ti longkolelu karsel mew feypifi ta Pablo:\n—Tati pu kues ta feypienew iñche ñi neykümtuafiel ta eymu. Amukatuaymu müten. Chem mew rume llükalelayaymu.\n37Welu Pablo feypifi tati longkolelu karsel mew:\n—Iñchiw, tayu romachengen wimakangeyu, fey tayu penieetew ta kom che, fey tayu küme ramtukangenon rume chem mew tayu welulkan, ka püresuntukungeyu karsel mew. ¿Fey tüfa am ellka neykümngetualu ta iñchiw? ¡Ngelay tayu femngeael iñchiw ta romache! Kisu engün ta küpape tayu neykümpatuaetew.\n38Fey tati pu longkolelu karsel mew kimelfi tüfachi dungu tati pu kues, fey llükay engün allkülu tañi romachengen. 39Fey tati pu kues amuyngün tañi peafiel ta Pablo ka Silas. Fey nentutufilu engün, feypifi:\n—Wiñoduamamuiñ taiñ welulkan mew. Fewla tripatuaymu taiñ waria mew ―pingey Pablo engu Silas.\n40Tripatulu engu karsel mew, Pablo ka Silas amuy engu Lidia tañi ruka mew. Rupan pefilu ka yafülfilu tañi pu peñi ka lamngen, fey wüla tripatuy engu tiye mew.


Ngünechen montulfi tati pu israelche | Tati Biblia ka tañi werkün dungu\nNgünechen montulfi tati pu israelche\nJewba wüli wedake dungu tati Egipto mapu mu, ka Moyse entufi pu israelche. Moyse mew, Ngünechen elufi ti Ley dungu\nFENTREN tripantu mu tati pu israelche mülekefuy Egipto mapu mu, ka amuy ñi tremün ka küme felerpuyngün. Feymew kiñe we faraon longko ülmen-ngetuy, welu rume (mütre) weda piwkengefuy kimnofilu ta Jose. Pefilu pu israelche ñi rume alün-ngen llükay, feymew ‘kona ngeayngün’ pi, ka feypi ñi ürfingeal pu we wentru püñeñ Nilo pingechi lewfü mu. Fey kiñe israel domo llükangenolu tukuy ñi we püñeñ kiñe küllko mu, fey ellkalfi rangi rümentu mew. Faraon ñi ñawe pefi, fey üytukulfi Moyse ka tremümfi pu ülmenche mew.\nMoyse nielu meli mari tripantu, koni wedake dungu mew ingkafilu ti israelche ñi wedalkamekeetew kiñe elfalchepelu Egipto mapu mu, feymew müley ñi lefmawal kamapu. Ka nielu pura mari tripantu, Ngünechen feypifi ñi wiñotual Egipto mu ka feypiafiel ti faraon ñi neykümafiel tati pu israelche.\nFaraon pilay ñi neykümafiel tati pu israelche, feymew Ngünechen kastigafi (kutrankabi) pu egiptoche mari wedake dungu mew. Welu Moyse wüne ngüfetufi (eypibi) ta faraon, ñi montual ti weda dungu mu. Welu feyta rume (mütre) mallmangefuy, ka wentruwkefuy Moyse ka Jewba mu. Petu rupalu chi mari weda dungu, Ngünechen werküfi kiñe küme werken püllü ñi langümal kom pu wünen yall Egipto mu. Welu chi werken püllü wallkünuy (rupay) pu israelche ñi ruka mu feyentulu Ngünechen mew. Ka tukulelfingün kiñe korderu ñi mollfüñ wallon ñi wülngiñ ruka mew. Feymu ñi tukulpayal feychi afmatufalchi dungu, tati pu israelche eluwingün ñi femael fill tripantu ti Paskua kawiñ.\nFey dew lalu ñi wünen fotüm, ti faraon wemüfi Moyse ka tati pu israelche Egipto mapu mew. Pürüm (pür) müten adkünuwi ñi tripayal engün. Welu ti faraon wiñorakiduami feymu amuy ñi inantukuafiel ñi weychafe ka awkan kareta engün. Ka tati pu israelche akulu inaltu Kelü lafken mew, ngelay chew ñi lefmawal. Welu Jewba nülay chi lafken, fey pu israelche nome rupayngün kiñe angkülechi mapu mu. Inantukuyawlu pu egiptoche, Ngünechen elutuy ti ko ñi wiñotual, feymew takuñmafi ka ürfingün ta faraon ka ñi pu weychafe.\nRupalu chi antü pu israelche umarpuyngün (umañpoy) inaltu Sinay wingkul, feymew Jewba femi kiñe eldungu kidu engün. Rangiñelwe künungey ta Moyse ka Ngünechen elufi ti ley dungu ñi ngüyülngeal ka ingkangeal fill mongen. Püntütripanofule ka feyentufule engün inafülküleafuy Ngünechen mew, ka duamnieafuy ñi kümelkayafiel kake trokiñche.\nWelu, epe kom che maneluwlayngün kidu mu. Feymew Ngünechen werküfi ñi ñampiawal meli mari tripantu ti üwe mapu mew. Feymu, Moyse üytufi ti norngechi wentru Josue pingelu ñi longkongerpual. Fey wüla, akuy chi antü pu israelche ñi konal kiñe küme mapu mew feypikünufilu kuyfi ta Abraam.\n(Tuwlu Éxodo, Levítico, Números, Deuteronomio, Salmo 136:10-15 ka Hecho 7:17-36.)\n¿Chumngechi Moyse montulchefe ngerpuy pu israelche mu?\n¿Chumngelu (chemu) tati pu israelche tukulpakefuyngün ti Paskua kawiñ?\n¿Chumngechi Jewba montulfi tati pu israelche Egipto mu?\nNgünechen elufi ta Moyse kiñe kayu pataka ley dungu. Welu doy kimniengey chi Mari Werkün Dungu mülelu Éxodo 20:1-17 mu. Welu, ramtungelu Jesu chuchi am tati doy küme fütra werkün dungu, kidu llowdunguy: “Piwkeyefinge ta Ñidol Ngünechen kom tami piwke mew, kom tami rakiduam mew, ka kom tami kimün mew ka kom tami newen mew” (Marku 12:28-30; Deuteronomio 6:5).


Jakob ñi ñawe Dina | Biblia Nütram\n¿PEFIMI Dina? ¿Iney pemeafilu? Amuy ñi pemeafiel kiñeke üllchake domo mülelu Kanaan ti mapu mew. ¿Ayüwichi am tañi chaw Jakob ñi femün? Tami kelluaetew tami wiñoldungual tüfachi ramtun, müley tami tukulpafiel ka rakiduamal Abraam mew, ka Isaak ñi chumngechi pekefiel tüfachi Kanaan domo.\n¿Ayüfuy Abraam ñi kurengeal ñi fotüm Isaak Kanaan domo ñi yemeal? Femlayafuy llemay. ¿Ayüfuy Isaak ka Rebeka tañi yall engu, Jakob ñi kurengeal Kanaan domo? Femlayafuy llemay. ¿Kimimi chumngelu (chemu)?\nTüfachi Kanaan che, poyekefuy koylake dio. Fey engün küme che ngerkelafuyngün ñi fütayeafiel ka kureyeafiel, ka weniyeafiel engün. Feymu lle, rüftuafuyiñ Jakob ayükelafuy ñi ñawe ñi weniyeafiel feychi Kanaan domo.\nFeymu llemay, Dina koni rume weda dungu mew. ¿Pefimi tüfachi adentun mu feyti Kanaan wentru ñi adkintuniefiel Dina? Sikem pingey. Kiñe antü Dina amulu Kanaan mapu, Sikem newenkafi Dina ñi kudumafiel, feymu nüntufi. Rume weda dungu tüfa, feyti pu kurewen müten müley ñi kudumuwal. Tüfachi weda dungu Sikem ñi femfiel ta Dina, rume weda dungu mu tukufi.\nDina ñi pu lamngen allkülu tüfachi dungu, rume lladküyngün. Epu doy lladküyngu, Simeon ka Levi, yeyngu fütrake kuchillo, ka upeduamkechi koni waria mew. Fey engu ka ñi pu peñi, langümfingün Sikem ka itrokom kakelu wentru mülelu üye mew. Tüfachi weda dungu ñi femün Jakob ñi pu fotüm, rume lladkülkafi tañi chaw engün.\n¿Chumngechi tuwi kom tüfachi weda dungu? Dina ñi wenikafiel che ñi feyentunofiel ñi feypiel Ngünechen. Iñchiñ kintulayayiñ femngechi weni, ¿feley?


Gedeon ka ñi küla pataka weychafe | Biblia Nütram\nGedeon ka ñi küla pataka wentru\n¿PEYMI chem dungu rupaley tüfa? Tüfachi pu awkafe (weychafe), Israel che tati. Pefimi feychi pochongkülelu pütokoley engün. Feychi witralelu ina fey engün, fey ti kues Gedeon. Kidu pey chumngechi pütokoley engün.\nKüme peafimi kakerumey ñi pütokolen tüfachi pu wentru. Kiñeke pochongnakümi ñi ange ko mew. Welu kiñeke wentru yeniey ko ñi kuwü mew ñi pütokoal, ñi üpewtuleam (trepeleam) chem dungu rupay inal mew. Doy fali tüfachi dungu, Jewba feypifilu am ta Gedeon: ‘Dulliyeafimi (ngümintuafimi) feychi pu wentru petu ñi pütokoal üpewtulelu (trepelelu). Welu kakelu wentru müley ñi amutual ñi ruka mew engün.’ Peafiyiñ chumngelu (chemu).\nTati pu Israel che ka nietuyngün rume wedake dungu, feyentuwelafingün (müngeltuwelafingün) Jewba. Tati pu Madian che doy newen niey Israel che mew, ka wedalkamekefi engün. Feymew, pu Israel che ngillatuy Jewba ñi kelluaetew engün, fey Jewba allkütuy ñi mütrümün engün.\nJewba feypifi ta Gedon ñi trapümal fentren awkafe, feymew Gedeon trawüli küla mari epu warangka awkafe. Welu müley pataka küla mari kechu warangka kayñe awkafe ñi kewayafiel Israel. Welu Jewba feypirkefi ta Gedeon: ‘Rumeñma wentru nieymi.’ ¿Chumngelu feypi tüfa?\nWewle am pu Israel che ti awkan, kidu wewlu, trokiwafuyngün: ‘Duamlafiyiñ Jewba ñi kelluaetew taiñ wewal’ piafuyngün. Feymu lle Jewba feypifi ta Gedeon: ‘Feypifinge kom pu wentru llükalelu, amutuay müten tañi ruka mew.’ Gedeon femlu tüfa, epu mari epu warangka awkafe amutuy. Mari warangka wentru mülewey ñi kewayafiel kiñe pataka küla mari kechu warangka awkafe.\nWelu ¡allkütunge! Jewba feypi: ‘Petu nieymi rumeñma wentru.’ Feymew feypifi ta Gedeon ñi werküafiel pu wentru ñi pütokoal tüfachi witrunko mew, ka feymew kom pu wentru pochongnakümlu ñi ange ko mew ñi pütokoal, müley ñi amutual ñi ruka mew. ‘Eluaeyu wewkayñen tüfachi küla pataka wentru mew amuy ñi üpewtulen (trepelen) petu pütokolu,’ feypikünuy Jewba.\nAkuy chi antü ti awkan (weychan) mu. Gedeon wüdamfi ñi küla pataka awkafe, küla trokiñ che. Kake wentru elufi kiñe kullkull, ka kiñe metawe ponwi mu kiñe pelontuwe. Epe rangi pun (trafia), trawüluwingün fey wallmafingün umawtulechi pu kayñe. Feymew, kiñentrür, dungulfi ñi kullkull, ka trafolyefi tañi metawe engün, ka wiraringün: ‘¡Chi awkan fey Jewba ñi awkan engu Gedeon ñi awkan!’ Nepelu (trepelu) pu kayñe, welulkawingün ka llükayngün. Kom lefmawingün, fey pu Israel che wewi engün.\nJueces, kapitulo 6-8.


Ngünechen ñi Küme Dungu Marku 1\nMarku tañi wirielchi küme dungu\nKiñe wentru Marku pingelu wirifi tüfachi lifru. Tüfa doy pichi lifru tati meli “evangelio” mew, nütramyeniefilu ta Jesus. Marku ta Bernabe ñi sobrino ürke. Miyawürkey külangen Pablo engün kiñe rupa tripalu ñi wewpiafiel ti werken küme dungu, feymew rume kimürkey feytichi dungu Jesus ñi femel.\nMarku wirifi tüfachi lifru ayülelu am ñi kimelafiel ti afmatufal dungu ñi femel ta Jesus. Tunte doy pichifuy rume, tüfachi lifru nütramyeniefi kake kiñeke ti afmatufal dungu ñi femel ta Jesus. Marku ayürkey ñi yafültukuafiel tati kutrankawkülechi pu feyentulelu. Kom tukulpalelfi Jesus ñi kutrankawün femngechi tañi montulafiel kom che mülelu mapu mew.\nJuan tati Fawtisachefe ta müley uwe mapu mew\n(Matew 3.1-12; Luka 3.1-9, 15-17; Juan 1.19-28)\n1 Fey tüfa mew llituy Jesucristo ñi küme dungu, Ngünechen tañi Fotüm.* Kiñeke kuyfi wirin mew ngelay: “Ngünechen ñi Fotüm”.\n2 Tati pelon wentru Isaia famngechi wirintukuy:\n“Iñche werkün tañi werken wünelealu eymi mew\nfemngechi tañi kimeltuafiel tati pu che kisu tañi akuael.”† Malakia 3.1.\n3 “Kiñe wirartu dungun allküngey uwe mapu mew:\nfemngechi tamün llowafiel ta Ñidol.’ ”‡ Isaia 40.3 LXX.\n4 Feymew ta Juan pewfaluwi ti uwe mapu mew,§ uwe mapu mew: feyti mapu chew ngelay iney no rume, Jordan lewfü ñi konwe antü püle. fey fawtisamekefi tati pu che, ka feypinieyefi tañi wiñorakiduamtuael engün ta Ngünechen mew ka tañi fawtisangeael, femngechi tañi wiñoduamatuaetew engün ta Ngünechen kom tañi yafkan mew. 5 Kom ti pu che mülelu Judea trokiñ mapu mew, ka Jerusalen waria mew, tripay engün tañi allkütuael. Feypi engün tañi yafkafengen, fey Juan fawtisaeyew engün Jordan lewfü mew. 6 Juan tañi tukunieelchi takuwün ngüreley ta re kal kamellu mew, ka trariwtuley kiñe trülke koriwen trariwe mew. Ka ikey chori ka lelfün mew mülechi miel. 7 Fey tañi wewpin mew ta feypi: “Iñche mew inalepay ta kiñe doy fütra pepiluwünngelu, fey fente tañi yamniefiel mew ta kisu nentupüroñmalayafuiñ rume tañi okota. 8 Iñche ta fawtisawkeyiñ ta eymün re ko mew müten, welu ta kisu fawtisayaeymünmew ti Lif Küme Püllü mew.”\n(Matew 3.13-17; Luka 3.21-22)\n9 Feychi mew, Jesus tripapay ta Nasaret waria mew, Galilea trokiñ mapu mew mülelu, fey Juan fawtisaeyew ta Jordan lewfü mew. 10 Feychi lelen mew müten tripatulu ta ko mew, Jesus pefi ñi nülan ta kallfü wenu ka pefi ñi nagpan ta kisu mew tati Lif Küme Püllü kiñe palluma reke. 11 Ka kiñe dungun allküngey wenu mapu mew feypilu: “Eymi ta iñche ñi piwkeyen Fotüm, iñche tañi manelnieel.”\nJesus tañi kintukaduamngen\n(Matew 4.1-11; Luka 4.1-13)\n12 Dew rupalu tüfachi dungu, tati Lif Küme Püllü ñi pepiluwün mew, Jesus puwi ti uwe mapu mew. 13 Fey meli mari antü mülepuy chew ñi miyawentukemum ti wapoke kulliñ ka wültukungey ñi kintukaduamaetew ta Weküfü.* Weküfü ta Satana pin ürke, tati pu weküfü ñi longko. Fey ti pu werken püllü poyetunieeyew.\n(Matew 4.12-17; Luka 4.14-15)\n14 Fey tukungelu ta Juan karsel mew,† Juan karsel mew: Erode Antipa, tati gobernador Galilea ka Perea trokiñke mapu mew, püresuntukufi ta Juan. Jesus wiñotuy ta Galilea ñi wewpiafiel Ngünechen ñi küme dungu, 15 feypilen mew: “Akuy ta antü, ka dew mülepay Ngünechen tañi longko ülmenngen. Wiñorakiduamtumün ta Ngünechen mew, ka feyentun mew llowfimün kisu tañi we kimelün dungu.”\nJesus mangelfi ta meli challwafe ñi inayaetew\n(Matew 4.18-22; Luka 5.1-11)\n16 Jesus ta trekaley Galilea tañi inaltu pichi lafken püle, fey pefi ti epu peñiwen Simon Andre engu. Challwafe ürke engu. Fey petu ütrüftukulu engu tañi challwawe pu lafken, 17 Jesus ta feypifi ti epu wentru:\n18 Feychi lelen mew müten elkünuy engu tañi challwawe, fey inaeyew engu.\n19 Fey doy üyew püle amulelu, Jesus pefi tati epu peñiwen Santiaw ka Juan, Sefedew ñi epu fotüm, mülelu kiñe farku mew petu raletulu engu tañi challwawe. 20 Feymew ka müten mangelfi ñi inayaetew, fey kisu engu elkünuy tañi chaw Sefedew tati farku mew ñi pu kona engün, fey amuy engu ta Jesus engün.\nKiñe wentru ta konweküfülelu\n21 Fey puwi engün ta Kapernaum. Fey ti ürkütun antü‡ ürkütun antü: tati regle puwchi antü tati pu judiu ñi semana mew, feychi antü mew elungekelafuy ñi femael chem küdaw rume. mew Jesus konpuy tati sinagoga§ sinagoga: kake kiñeke lofche judiu tuwünngelu niekefuy ñi sinagoga pingechi ruka ñi trawüluam engün ka ñi kimeltungeam engün. mew, fey llituy tañi kimeltuael. 22 Fey ti pu che ta afmatuley femngechi tañi kimeltungeel mew engün, fentren pepiluwün mew am kimeltumekelu. Ñi kimeltun trürlay chumngechi ñi kimeltuken tati kimeltukelu ta Moyse ñi ley dungu.* tati kimeltukelu ta Moyse ñi ley dungu: Rume küme kimniefilu Moyse ñi ley dungu, tati kechu wüne wirielchi lifru ebrewdungu müngell. Rume yamfal wentrungey engün tañi rume kimfiel mew tati ley dungu ka ti kakelu wimtun. 23 Fey tati waria mew mülechi sinagoga mew mülerkey kiñe wentru konweküfülelu, fey tüfeychi wentru ta wirartufi ta Jesus:\n24 —¿Chem mew anta kontumupaiñ, Jesus Nasaret tuwlu? ¿Küpaymi am taiñ apümkamuafiel? Iñche ta kimnieeyu, ka kimnien tami ineyngen. Eymi ta Ngünechen ñi dullin.\n25 Fey Jesus ta katrütudungueyew feypilen mew:\n—¡Feypikilnge tüfeychi dungu ka elkünutufinge ta tüfachi wentru!\n26 Tati weküfü lalatulfi tati wentru, ka fütra newentu wirarüy, fey tripatuy tati wentru mew. 27 Kom ti pu che mülelu sinagoga mew llükay engün, ka welukonkechi ramtuwi engün: “¿Chem dungu anta tüfa? ¡Kimeltuy ta kiñe kangerumechi we kimelün dungu kom rüfkünu dungu mew! ¡Kenü tati weküfü kütu ta werküfi, ka müngeltueyew!”\n28 Fey müchay müten nütramyengey ta Jesus Galilea tañi kom lof mapu mew.\nJesus tremolyefi ta fentren pu kutran\n(Matew 8.14-17; Luka 4.38-41)\n29 Tripapatulu engün tati sinagoga mew, Jesus, Santiaw ka Juan amuy engün ta Simon ka Andre tañi ruka mew. 30 Simon tañi llalla rume aling kutrankülerkey fey ngütantuluwkülerkey. Feypingey ta Jesus ñi kutrankülen tati kuse püllü, 31 fey kisu fülkonpuy, ka nükünufi kuwü mew, fey witrañpüramfi. Feychi lelen mew müten tremotuy ñi aling kutran mew, feymew müten pepikawi tañi poyeafiel ta Jesus.\n32 Fey dew konlu ta antü,† dew konlu ta antü: Tati pu judiu kiñe antü pikefuyngün dew koniyüm wüla ta antü, fey dew rupayüm ti ürkütun antü (v. 1.21), fey kisu engün ka llitutukefuy ñi küdaw. feymew Jesus yelelngey fentren tati pu kutrankülelu ka ti pu konweküfülelu, 33 ka fentren che mülelu ti waria mew trawüluwpuy engün tati wülngiñ ruka mew. 34 Jesus tremolfi rume fentren che epe fill kutran nielu, ka wemünentufi fentren weküfü, welu elulafi tañi dunguael tati pu weküfü, kisu engün am kimnieetew.\nJesus kimeltuy ti werken dungu tati sinagoga mew\n35 Fente küme puliwen, petu tañi dumdumkülen, Jesus tripay ti waria mew tañi ngillatumeael kiñe uwe lelfün mew ñi ngenomum che. 36 Simon ka tañi pu kompañ amuy engün tañi kintuafiel ta Jesus, 37 fey pefilu engün feypifi:\n—Kom che ta kintuyawüleymew.\n38 Welu ta kisu llowdunguy:\n—Amuiñ tati fülküleyechi lof che mew taiñ kimelafiel engün kay tati werken dungu. Fey tüfachi dungu mew am ta küpalu ta iñche.\n39 Fey tüfa famngechi Jesus miyawi Galilea trokiñ mapu mew. Kimelkiyawüli ti werken dungu sinagoga mew müleyelu kake kiñeke lof mapu mew ka wemünentuyefi tati pu weküfü.\nTremolngey ta kiñe wentru nielu ta lepra kutran\n(Matew 8.1-4; Luka 5.12-16)\n40 Kiñe wentru nielu lepra kutran‡ lepra kutran: epe fill wesake kutran üñfew reke wefkelu trawa mew. Tati che nielu tüfachi kutran tati pu judiu rume nüngaytukefeyew. fülkonpuy ta Jesus mew, fey lukutulen feypifi:\n—Pifulmi eymi, tremoltuafen tañi kutran mew.\n41 Jesus ta kutranduamyeeyew, fey nüñmaeyew ñi kuwü ka feypieyew:\n—Ayülen tami tremotuael. ¡Tremotunge!\n42 Feychi lelen mew müten tati wentru tremotuy tañi lepra kutran mew. 43 Feymew ka müten Jesus chalitueyew, ka feypieyew:\n44 —Allkütunge. Iney no rume feypikefilnge tüfachi dungu, fey amunge tati saserdote mew tami leliwülaetew tami tremotun. Ka yeaymi tati ofrenda ta mañumtun reke, Moyse tañi werküel, femngechi ta kom che ñi kimael tami dew tremolewetun tami kutran mew.\n45 Welu amuletulu tüfachi wentru, fey eluwi tañi nütramyelafiel ta kom che femngechi dungu mew tañi rupan. Feymew ta Jesus pepi konwelay chem waria mew no rume chumngechi wimtulefuy ñi konpukefel, welu re wekuntu ti waria mülekerkey tati lelfün püle chew ngelay ruka che. Welu fill püle mülechi pu che küpakey tañi pepayaetew.\n*1:1 Kiñeke kuyfi wirin mew ngelay: “Ngünechen ñi Fotüm”.\n†1:2 Malakia 3.1.\n‡1:3 Isaia 40.3 LXX.\n§1:4 uwe mapu mew: feyti mapu chew ngelay iney no rume, Jordan lewfü ñi konwe antü püle.\n*1:13 Weküfü ta Satana pin ürke, tati pu weküfü ñi longko.\n†1:14 Juan karsel mew: Erode Antipa, tati gobernador Galilea ka Perea trokiñke mapu mew, püresuntukufi ta Juan.\n‡1:21 ürkütun antü: tati regle puwchi antü tati pu judiu ñi semana mew, feychi antü mew elungekelafuy ñi femael chem küdaw rume.\n§1:21 sinagoga: kake kiñeke lofche judiu tuwünngelu niekefuy ñi sinagoga pingechi ruka ñi trawüluam engün ka ñi kimeltungeam engün.\n*1:22 tati kimeltukelu ta Moyse ñi ley dungu: Rume küme kimniefilu Moyse ñi ley dungu, tati kechu wüne wirielchi lifru ebrewdungu müngell. Rume yamfal wentrungey engün tañi rume kimfiel mew tati ley dungu ka ti kakelu wimtun.\n†1:32 dew konlu ta antü: Tati pu judiu kiñe antü pikefuyngün dew koniyüm wüla ta antü, fey dew rupayüm ti ürkütun antü (v. 1.21), fey kisu engün ka llitutukefuy ñi küdaw.\n‡1:40 lepra kutran: epe fill wesake kutran üñfew reke wefkelu trawa mew. Tati che nielu tüfachi kutran tati pu judiu rume nüngaytukefeyew.


Matew 20 ARNNT - “Fey ka femngechi Ngünechen tañi - Bible Search\nMatew 19 Matew 21\nTati küdawfe adkünu dungu\n1“Fey ka femngechi Ngünechen tañi longko ülmenngen kiñe wentru reke feley tati ngenngelu kiñe ofadentu mew, tripalu ta küme puliwen tañi kintuael küdawfe ñi katrüofadelaetew. 2Fey ti ngen ofadentu küme nütramkafi ti pu küdawfe ñi tunten kulliafiel engün kiñe antü küdaw mew,+ fey werküfi ñi küdawelmengeael ti ofadentu mew.\n3“Feymew aylla ora amulechi liwen ka tripay tati ngen ofadentu, fey pefi kiñeke küdawfe relelu pülasa mew. 4Fey feypifi: ‘Eymün amumün kay tamün küdawael iñche tañi ofadentu mew. Ka femngechi kulliwayiñ tamün küdaw mew.’ Fey kisu engün amuy ñi küdawael.\n5“Tati ngenngelu ka wiñome tripay rangiantülu dewma, fey tripay küla ora naglu ti antü, ka femngechi pemey ta küdawfe. 6Dewma kechu ora naglu ta antü, ka wiñome amuy ta pülasa mew, feymew ka pepuy kiñeke küdawfe relelu, fey ramtufi: ‘¿Chem mew anta müleymün eymün tüfa mew kom antü fey tamün küdawnon?’ 7Llowdungungey: ‘Iney no rume am elukenoetew küdaw ta iñchiñ.’ Feymew feypingey engün: ‘Amumün kay eymün tamün küdawael iñche tañi ofadentu mew.’\n8“Feymew pu trafialu, tati ngenngelu feypifi tati ngüneduamkefilu tati pu küdawfe: ‘Mütrümfinge tati pu küdawfe, ka kullifinge. Llituaymi tati pu inangechi akulu mew, fey dewmantuaymi tati pu wünelu mew akulu.’ 9Akuyey engün, tati konyelu tañi küdawael kechu ora naglu dewma ta antü, fey kake kiñeke llowi engün tunteke ñi wewken ta kiñe küdawfe kiñe antü mew. 10Feymew ka konpuy tati pu wüneltu konlu ñi küdawpuael. Rakiduami engün ñi doy alü llowael ñi kullitu engün, welu kake kiñeke kisu engün llowi ka femngechi kiñe antü küdaw kullitu müten. 11Fey llowlu engün tañi kullitu, eluwi engün tañi fillpiafiel tati ngen ofadentu, 12feypilen mew: ‘Tüfa engün, tati akuyelu epe konantü, kiñe ora müten ta küdawi engün. Eymi ta tunteke kullimuiñ iñchiñ ka fente kullifimi ta kisu engün. Iñchiñ ta kom antü rume küdawiyiñ ka arekawiyiñ ta antü mew.’\n13“Welu tati ngenngelu llowdungufi kiñe küdawfe: ‘Weni, chem wesa ngünenkapelaeyu rume. ¿Fente küme feypiwlayu ama tami tunte kulliafiel ta kiñe antü küdaw mew? 14Fey nünge tami kullitu ka amutunge. Iñche ta küpa elufili ta tüfa engün tati inangechi konlu tañi küdawael ka fenten eymi tunteleyu, 15iñche ta kisu tañi pülata mew chumafun rume. ¿Kam ta ütririmi iñche tañi küme piwketuchefengen mew?’\n16“Feymew llemay tüfa tati inalelu, fey engün ta wüneletuay. Femngechi fewla ta wüneleyelu, inaleyetuay engün itrokom mew. Pütrüley tati mangelel, welu pichiley tati dullinieel.”+\n(Marku 10.32-34; Luka 18.31-34)\n17Jesus trekalelu rüpü mew ñi amuael ta Jerusalen, wichu mütrümentufi tañi mari epu disipulu ka feypifi:\n18—Fewla ngüneduamaymün taiñ amulen ta Jerusalen, chew ta chalintukungean tati longkolelu pu saserdote mew ka tati pu kimeltukelu tati ley dungu mew, ka kondenangean fey tañi langümngeael. 19Ka chalintukungean tati kake trokiñke mapu küpayechi pu che mew tañi ayentukangeael ka ñi wülelkangeael ka tañi langümngeael kürus mew, welu küla antüalu mew wiñomongetuan.\nTañi ngillatuel Santiaw ka Juan tañi ñuke\n20Fey Sefedew tañi kure amuy kiñentrür tañi epu püñeñ engün Jesus mew, fey lukutunagpuy kisu tañi fül püle tañi “füreneñmayaen ñi epu püñeñ” ñi piafiel. 21Feymew Jesus ta ramtueyew:\n—¿Chem anta duamimi?\nFey tati domo feypi:\n—Tami longko ülmen mülewe mew kiñe tañi epu püñeñ anüpupe eymi tami man ad püle, fey kangelu ñi püñeñ, tami wele ad püle.\n22Jesus ta llowdunguy:\n—Eymu kimlaymu tamu ngillatupeel. ¿Putuafuymu am tati füre pulku tañi putuael ta iñche?+ ¿Ka femngechi fawtisangeafuymu chumngechi fawtisangen ta iñche?+\nFey kisu engu feypi:\n23Feymew Jesus feypifi ñi epu disipulu:\n—Eymu ta putuaymu ta tüfachi füre pulku, ka fawtisangeaymu chumngechi fawtisangen ta iñche,+ welu tamu anüpuael iñche tañi man ad püle kam tañi wele ad püle iñche ta koneltulelan tañi feypiael. Tañi Chaw müten kimniey iney tañi füreneafiel.\n24Feymew allküyelu ti kakelu mari pu disipulu ta tüfachi dungu, lladküy engün tati epu peñiwen ñi feypiel mew.\n25Welu Jesus mütrümfi ñi pu disipulu, feymew feypifi:\n—Eymün ta kimnieymün tati pu longkoleyelu tüfachi pu trokiñche mew rume ñidolkawkülekey engün, ka tati fütrake longkolelu ayükey engün kom che tañi kimael ñi longkolen engün. 26Welu eymün mew ta ngekilpe feychi dungu. Tamün femafel, iney rume ayüle ñi longkoleael, feley tañi poyeafiel ta kakelu pu che. 27Ka iney rume ta eymün mew küpa wünelele, fey ta konayeafimün. 28Fey ka femngechi tati Wentrukünuwpalu küpalay tañi poyengeael, welu may küpay tañi poyecheael, ka ñi wültukuael tañi mongen femngechi ñi lifrenentuafiel ta kom che ñi yafkan mew.\nJesus tremolfi epu trawma\n(Marku 10.46-52; Luka 18.35-43)\n29Fey dew tripapatulu Jesus engün ta Jeriko waria mew, rume fentren che ta inaeyew. 30Epu trawma anülelu ta inaltu rüpü, allküy engu Jesus tañi rupalen fey püle, fey wirari engu:\n—¡Ñidol, David mew tripachi dullin Yomelche tati küpayay piniekeel, kutranpiwkeyemuyu!\n31Tati pu che lladkütu dungueyew tañi wirarkümekenoael engu, welu kisu engu doy wirari:\n—¡Ñidol, David ñi Yomelche, kutranpiwkeyemuyu ta iñchiw!\n32Feymew Jesus witrakünuwi ka mütrümfi tati epu trawma, fey ramtufi:\n—¿Chem duamnieymu am tamu kelluwafiel?\n33Fey llowdungueyew engu:\n—Ñidol, ayüleyu tayu pelotuafel.\n34Jesus ta rume kutranpiwkeyefi ti epu trawma, ka idañmangey ñi nge engu. Feychi mew müten tati epu trawma pelotuy engu, fey inaeyew.


Ngünechen ñi Küme Dungu Filemon 1\nPablo ñi karta ta Filemonngealu\nTüfachi karta Pablo ta wirilelfi kiñe wentru, Filemon pingelu. Pablo miyawlu ñi wewpifiel ti werken dungu Kolosa waria mew, Filemon feyentuy ta Cristo mew. Feymew Filemon tañi püresukona, Onesimo pingelu, ellka tripay Filemon ñi ruka mew. Fey femlu, amuy Roma waria mew, feymew pewürkey Pablo engu. Fey ta famngechi Onesimo feyentuy ta Cristo mew.\nPablo wirilelfi tüfachi karta ta Filemon femngechi tañi wiñoduamatuafiel ta Onesimo, kisu ñi püresukona. Tüfachi karta mew Pablo feypifi ta Filemon ñi llowtuafiel ta Onesimo ka ñi nietuafiel kiñe küme rüf peñi reke. Feymew Pablo werkütufi ta Onesimo ñi amutuael fey ñi yelelafiel tüfachi karta ta Filemon.\n1 Iñche Pablo, püresulen ta Cristo Jesus ñi duam. Eymi Filemon wirileleyu ta tüfachi karta kiñentrür tañi peñi Timotew iñchiw. Eymi ta iñchiñ taiñ ayünieelchi kompañ ta küdaw mew. 2 Lemoria pifinge tüfeychi pu che feyentulelu tati trawüluwkelu tami ruka mew, ka femngechi taiñ lamngen Apia ka Arkipo, iñchiñ taiñ kompañ ta yafüluwün mew kiñentrür taiñ küdawkeel. 3 Fey Ngünechen iñchiñ taiñ Chaw ka Ñidol Jesucristo füreneaeymünmew ka nieaymün kisu ñi küme tüngün tamün mongen mew.\nFilemon tañi piwkeyen ka ñi mupiltun\n4 Fey ngillatuyüm, tukulpakeeyu ta eymi, fey mañumkefiñ ta Ngünechen, 5 iñche am feypingekelu tami feyentulen ta Ñidol Jesus mew, ka tami rume piwkeyeniefiel ta kisu ka itrokom che koneltulelu ta Ngünechen ñi feyentulechi pu trokiñche mew. 6 Fey pewmangen eymi tami mupiltulen ñi küme kimfalael itrokom che mew, tami küme longkontukuafiel itrokom ti küme felen taiñ llowel ta Cristo Jesus mew. 7 Rume ayüwkülen ka yafüluwkülen eymi tami kellukefiel mew itrofill chemkün mew ka tami piwkeyefiel tati pu feyentulelu, fey kisu engün doy yafüluwi ñi piwke mew. Feychi dungu mew mañumfalimi, peñi.\nPablo llellipuy ta Onesimo mew tati püresukona\n8 Feymew iñche, tunte Cristo ñi apostolngefun rume, niefun fentren dungu tami werküafiel chem dungu tami femafel, 9 welu may doyümün tami llellipuafiel piwkeyen mew. Iñche Pablo dew putremkülewen, fey fewla püresulen ta Cristo Jesus ñi duam, 10 Onesimo mew füreneen piaeyu. Kisu ta iñche ñi fotüm reke ka müten Ngünechen ñi dungu mew am feyentulu iñche püresulelu ta karsel mew, fey kisu ta rume kellukeenew. 11 Kuyfi mew petu mülelu eymi engu, Onesimo chem mew no rume ta puwtukelafeymew, welu fewla küme puwtunietuaeymew ta eymi chumngechi femkey ta iñche mew.\n12 Feymew wiñome werküleltuaeyu tami küme llowtuafiel iñche ka müten reke tami llowafiel tati. 13 Iñche ayülefun ñi nieafiel tüfa mew femngechi tañi poyeafetew ta iñche eymi reke, iñche tañi püresulen mew ta Cristo ñi küme dungu tañi duam. 14 Welu ayülan tañi nünagümafiel eymi ta femkape tami pinon rume, femngechi tami aporia fürenenoafiel, welu may eymi kisu tami piael. 15 Pichi alüñma püntütripay ta Onesimo, fey fewla ñi rumel mületuael eymi engu. 16 Fey tüfa kiñe püresukonangewetulayay, welu may doy küme puwtuletuay ta kiñe püresukona mew. Kiñe ayün peñingetuay. Iñche rume piwkeyeniefiñ, fey eymi feley tami doy piwkeyetuafiel, ñi re chengen mew müten no, welu may ñi kiñe peñingen mew ta Ñidol mew.\n17 Feymew lle, kiñe tami peñi trokinieeli ta iñche tami feyentulen ta Ñidol mew, llowtufinge ta Onesimo iñche ka müten reke, 18 fey chem chemkün rume weñeentuñmaelmew, kam pülata rume defenieelmew, iñche ta kullituaeyu. 19 Iñche, Pablo, wirileleyu tüfachi karta, iñche ñi kuwü mew ka iñche ñi letra: Iñche ta kulliaeyu. ¡Tunte felefuy tami tukulpalelafiel, welu eymi tami defeniefiel, tami mongen kütu! 20 Felelley may, peñi, füreneaen tami feyentulen ta Ñidol mew. Yafültukuñmaen tañi piwke tami peñiyefiel mew ta Cristo mew.\n21 Wirileleyu tüfachi dungu iñche am küme kimnielu tami müngeltuael. Ka femngechi kimnien tami doy küme femael tüfeychi dungu tami feypipefiel. 22 Fey ka femngechi, pepikanienge iñche tañi umañtupuael, fey iñche am maneluwkülelu eymün tamün ngillatulen ta Ñidol mew, Ngünechen eluafenew tamün pewmeafiel.\nLemoria ka küme ngillatuñman ta afpualu mew\n23 Lemoria pifaleymew ta Epafra, iñche mew mülelu ta karsel mew Cristo Jesus ñi duam. 24 Ka femngechi lemoria pifaleymew Marku, Aristarku, Dema ka Luka, ñi kellukeetew tañi küdaw mew. 25 Fey Ñidol Jesucristo ta füreneaeymew ta eymi.


Ngünechen ñi Küme Dungu Efesio 2\nMontuiñ Ngünechen ñi piwkeyen mew\n1 Kuyfi mew eymün la reke felekefuymün tamün püntülekefel mew ta Ngünechen mew ti wesake dungu tamün femkefel mew ka yafkan mew 2 tamün mongelekefel. Eymün ta inaniekefuymün tüfachi mapu mew müleyechi dungu, ka femkefuymün ñi ayükeel weküfü tati ngünenielu ta rangiñ wenu ka yafültukuniefilu tüfeychi pu che tati müngeltukenofilu ta Ngünechen. 3 Ka femngechi mongelekefuiñ kuyfi mew kom iñchiñ. Inaniekefuiñ kisuke iñchiñ taiñ illutukeelchi dungu, fey ka mallmawkülekefuiñ taiñ yafkafe mongen mew ka taiñ rakiduam mew. Tüfeychi kuerpu ñi wesake wimtun mew felefuy Ngünechen taiñ fütra kutrankayaetew, chumngechi feley ta kakelu pu che. 4 Welu Ngünechen am rume kutranpiwkeyechekelu, fey pengeli taiñ rume piwkeyeetew 5 feychi la reke felelu iñchiñ taiñ yafkan mew, fey elutueiñmew we mongen kiñentrür ta Cristo iñchiñ. Ngünechen ñi küme piwkengen mew eymün elungeymün tamün montuael. 6 Ngünechen ta wiñomongeltueiñmew kiñentrür ta Cristo Jesus iñchiñ, ka elueiñmew taiñ puwael kisu iñchiñ ta wenu mapu. 7 Fey tüfa femi femngechi tañi rumel pengelael ti küpalechi tripantu mew kisu taiñ fentren piwkeyeetew mew, Ngünechen taiñ küme piwketuetew ta Cristo Jesus mew. 8 Fey Ngünechen ñi küme piwkengen mew, eymün elungeymün tamün montuael tamün feyentulen mew. Fey tüfachi dungu eymün kisutu tamün femkünunoel, welu may ta elueymünmew ta Ngünechen. 9 Ka eymün tamün kisu femelchi dungu no, fey iney rume ngelay tañi mallmawael chem mew no rume. 10 Fey Ngünechen müten ta dewmaeiñmew. Kisu ta femkünueiñmew ta Cristo Jesus mew, femngechi taiñ femael kümeke dungu chumngechi ta kisu ñi wüne adkünuel ta kuyfi mew.\nCristo mew nieiñ küme tüngün\n11 Feymew llemay, eymün, tati pu judiu tuwünngenolu, sirkunsidalelay pikeeymünmew tati sirkunsidalechi pu judiu. (Femngechi feypikeeymünmew sirkunsidalenolu am eymün tamün kuerpu mew tati pu judiu reke.) 12 Fey tukulpamün tüfa: kuyfi mew kimkelafuymün ta Cristo. Fütra wichutripalekefuymün tati Israel trokiñche mew, fey koneltulekelafuymün ti eldungu mew ka Ngünechen ñi tukulpakünuelchi dungu mew no rume. Mongelekefuymün tüfachi mapu mew, fey tamün kimnofiel ta Ngünechen ka tamün nienon ta maneluwün no rume. 13 Femngechi kuyfi mew püntütripalekefuymün kisu mew, welu fewla fülkonpatuymün ka kiñewkületuymün ta Cristo Jesus mew kisu ñi wütrulelchi mollfüñ mew. 14 Cristo tañi duam nietuiñ küme tüngün. Kisu ta kiñewkünutufi tati pu judiu ka ti judiu tuwünngenolu ñi kiñe trokiñchengetuael engün. Apümfi tati kayñetuwün dungu, fey tañi püntülniekefetew engün. Feychi lalu 15 Cristo apümtukufi ñi femngechi werkülefel ti ley dungu, fey ti epu trokiñchengekefulu, kiñe we trokiñchengetuy müten, tüfey tati kiñewkülelu ta kisu mew. Fey ta famngechi mületuy ti kümelkawtun. 16 Kisu ñi lan mew ta kürus mew, Cristo femkünuy ñi afael ti kayñetuwün ti epu trokiñche mew, fey elufi ñi kümelkawtuael ta Ngünechen mew, femngechi ñi kiñe trokiñchengetuael.\n17 Cristo küpay tañi wülpayael tati kimelün küme tüngün dungu itrokomngealu eymün llemay ta alü kamapu mülekefulu reke ta Ngünechen mew ka femngechi tüfey engün tati mülekelu fül mew. 18 Fey Cristo mew ta kom kiñewkülen feletuiñ iñchiñ femngechi taiñ pepi fülpuael ta Chaw mew tati kiñen Lif Küme Püllü mew müten. 19 Feymew llemay, eymün ta dew ka tripanche reke felewetulaymün, ka wichu trokiñ mapu ngelaymün, welu may ta fewla kiñewün koneltuleymün ta Ngünechen ñi trokiñche ñi nieelchi küme dungu mew, ka reñmakonkületuymün ta Ngünechen ñi reñmache mew. 20 Eymün ta kiñe fütra wenu ruka reke feleymün Ngünechen tañi dewmakünuel tati pu apostol ka ti pu pelon wentru* ti pu pelon wentru: fey tüfachi pu che tati pu pelon wentru Kuyfi Chillka mew mülelu no, welu may kiñeke feyentulechi che nütramyekelu Jesus ñi küme dungu. ñi elkünuel mew, fey Jesucristo müten dullin kura reke feley, tati küme newentulniefilu tati fütra ruka. 21 Kiñewkülen ta Cristo mew, kom ti fütra ruka amuley ñi dewmangen, fey puwle wüla tañi küme ngillatuwe rukangeael tutelkalelu ka kiñewkülelu ta Ñidol mew. 22 Ka femngechi eymün, kiñewküleymün ta Cristo mew, femngechi kiñe ngillatuwe ruka reke tamün feleael, fey tüfey mew mülekey ta Ngünechen kisu ñi Lif Küme Püllü mew.\n*2:20 ti pu pelon wentru: fey tüfachi pu che tati pu pelon wentru Kuyfi Chillka mew mülelu no, welu may kiñeke feyentulechi che nütramyekelu Jesus ñi küme dungu.


Duamnieafiyiñ pu che amuldungun mu | Ñi chillkatungeal\nTROKIÑ ÑI CHILLKATUNGEAL 13\n“Fey kutranduamyefi ta tüfeychi pu che [...], feymew Jesus eluwi tañi kimeltuafiel fentren dungu” (MAR. 6:34).\n70 ÜLKANTUN Kintunge pu küme piwkengelu\n1. Jesus tañi chumngen, ¿chuchi doy nengümelkeeiñmu taiñ piwke? ¿Chumngelu (chemu)?\nJESUS tañi chumngen nengümelkeeiñmu taiñ piwke, doyelchi may kidu ñi kimnieel chem taiñ rupaken kulpafengelu kay ta iñchiñ. Mülepalu Mapu mu, Jesus ‘inaye ayüwkey tati ayüwkülelu mew ka inaye ngümakey tati pu ngümakelu mew’ (Rom. 12:15). Kiñe rupa, 70 disipulu rume ayüwkülen wiñotuyngün müna küme tripalu kay tañi amuldungun, feymu ‘Jesus rume ayüwi Ngünechen ñi newen mew’ (Luka 10:17-21). Kafey lalu ta Lasaru, Jesus ngüneduami fente ñi weñangkün kidu ñi pu che, feymu “rume fütra kutrantupiwkey ka weñangkünagi” (Juan 11:33).\n2. ¿Chem kellueyew ta Jesus ñi kutranpiwkeyecheal?\n2 Jesus kulpafengenolu rume, kutranpiwkeyefi tati pu che, ¿chem kellueyew ñi femürpual? Doyelchi ñi piwkeyechen. Chumngechi ngüneduamiyiñ rupachi chillkatun mu, Jesus müna ayüwi dewmangelu pu che (Prov. 8:31). Fente tañi piwkeyechen, eluwi kimal chem ñi rakiduamkeel engün. Apostol Juan feypi Jesus “kimnieñmafilu ñi rakiduam tati pu che” (Juan 2:25). Jesus kutranduamyefi ka piwkeyefi pu che. Tüfachi pu che ngüneduami ñi duamnieetew Jesus, feymu küme allkütufingün Chaw Dios ñi kümeke dungu. Ka femngechi doy kutranduamyefiliyiñ pu che, doy küme kelluafiyiñ engün amuldungun mu (2 Tim. 4:5).\n3, 4. 1) Duamniefiliyiñ pu che, ¿chem rakiduamaiñ taiñ amuldungun mu? 2) ¿Chem ngüneduamaiñ tüfachi chillkatun mu?\n3 Apostol Pablo kimniefuy ñi elfalkünungen tañi amuldungual, ka femngechi iñchiñ kimnieiñ taiñ elfalkünungen tüfachi falin küdaw (1 Kor. 9:16). Welu duamniefiliyiñ pu che, “amuldungumepean may” pilayaiñ. Doy may amuldungucheaiñ fente ayükelu kay iñchiñ taiñ kelluafiel. Iñchiñ ka kimnieiñ “doy ayüwün-ngey wülün llowün mew” (Hecho 20:35, Ngünechen ñi Neyüntükumuyümchi Chillka [NCH]). Feymu amuldunguliyiñ fente taiñ küpa kellucheken, doy ayüwülaeiñmu taiñ amuldungun küdaw.\n4 Tüfachi chillkatun mu, ngüneduamaiñ chumngechi duamnieafiel pu che taiñ amuldungukeel. Wüne, peaiñ chem kimeltuafeiñmu Jesus ñi kutranduamyechen. Fey peaiñ chem meli dungu femafuiñ inayentuafiel ñi femün (1 Ped. 2:21).\nJESUS, ¿CHUMNGECHI DUAMNIEFI PU CHE AMULDUNGUN MU?\nJesus fente duamtufilu pu che, yafültukufi ñi feypin mu. (Inaduamnge parrafo 5 ka 6).\n5, 6. 1) Jesus, ¿iney engün duamniefi? 2) Ñi feypin Luka 4:18, 19, ¿chumngelu Jesus kutranduamyefi pu che tañi amuldungukefiel?\n5 Nütramkayaiñ ñi femün Jesus kiñe rupa fente tañi duamniecheken. Kiñe antü, Jesus tañi pu disipulu engün müna ürkülefuy amuldungulu kay Chaw Dios ñi kümeke dungu, fey ürkütulayngün ka “pepi ilayngün rume”. Feymu Jesus feypifi tañi pu disipulu: “Amuiñ iñchiñ kisu taiñ pichi kansatuael wichu püntütripalechi lelfün mew”. Welu fentren che wüne puwi chew ñi amual Jesus tañi pu disipulu engün. ¿Chumi Jesus pefilu kom tüfachi pu che? Kidu “kutranduamyefi * ta tüfeychi pu che. Kiñe kechan ufisa reke feley engün ngenolu am iney no rume tañi adnieaetew, feymew Jesus eluwi tañi kimeltuafiel fentren dungu” (Mar. 6:30-34).\n6 ¿Chumngelu Jesus kutranduamyefi pu che? Jesus feypi pu che “kiñe kechan ufisa reke feley engün ngenolu am iney no rume tañi adnieaetew”. Jesus ngüneduamfi chi kiñeke tüfachi pu che ñi pofrengen ka ñi newentu küdawken ñi eluafiel tañi pu che kom tañi duamnieel. Kakelu che layeluwi tañi pu che chi, feymu rume weñangkülefuy. Feyngefule tüfa, Jesus kimürpuafuy chem ñi rupameken engün. Chumngechi ngüneduamiyiñ rupachi chillkatun mu, Jesus ka rupay femngechi dungu mu peno. Feymu fente tañi duamniecheken, eluwi ñi yafültukuafiel engün (papeltunge Luka 4:18, 19).\n7. ¿Chumngechi inayentuafuiñ Jesus ñi femün?\n7 ¿Chem kimeltukeeiñmu Jesus ñi femün? Kidu reke, fentren che taiñ walloñmanieetew “kiñe kechan ufisa reke feley engün ngenolu am iney no rume tañi adnieaetew”. Fey fentren wedake dungu rupakey engün. Welu iñchiñ kimelelkefiyiñ Chaw Ngünechen tañi kümeke dungu, ¡tüfa tañi duamnieel engün! (Apok. 14:6). Inayentukefiyiñ ta Jesus, taiñ Kimeltuchefe, fey ‘kutranpiwkeyefiyiñ tati pu kutrankawmekelu ka tati pu pofre’, feymu amuldungukeiñ (Sal. 72:13). Fey taiñ kutranduamyechen mu, küpa kellukefiyiñ pu che.\n¿CHUMNGECHI DUAMNIEAFUIÑ PU CHE AMULDUNGUN MU?\nRakiduamaiñ chem ñi duamnieel kake kiñeke pu che. (Inaduamnge parrafo 8 ka 9).\n8. Amuldungun mu, ¿chumngechi pengelafuiñ taiñ duamtucheken? Feypinge kiñe pengelün dungu.\n8 ¿Chem kelluaeiñmu pengelal taiñ duamtucheken amuldungun mu? Ramtuwaiñ: “Feychi pu che, ¿chem rakiduamkey? ¿Chum duamküley?”. Fey rakiduamaiñ: “Kidu engün reke rupafuli iñche, ¿chumngechi ayüafun tañi trokitungeal iñche?”, fey ta femngechi femafiyiñ llemay * (Mat. 7:12). Ngüneduamaiñ meli dungu chumngechi taiñ femal tüfa. Wüne, rakiduamaiñ chem ñi duamnieel kake kiñeke pu che. Taiñ amuldungun trürümngeafuy tañi chumken kiñe küme doctor. ¿Chumngechi? Kiñe küme doctor rakiduamkey chem ñi duamnieel kake kiñeke pu che tañi ngüneduamkefiel. Fey ramtukefi ka küme allkütukefi engün feypimekelu tañi chumlen. Tati doctor elufemkelafi lawen tati pu che, doy may rulpakünuafuy antü ñi küme ngüneduamafiel ñi chumlen tati che. Dew femle wüla, elukefi ta lawen. Ka femngechi iñchiñ kiñe rume dungu müten dullikelaiñ taiñ nütramkayafiel itrofill che. Doy may, küme ngüneduamkeiñ chem ñi rupaken kake kiñeke pu che ka chem ñi rakiduamkeel engün.\n9. 1) Amuldungun mu, ¿chem rakiduamlayaiñ? 2) ¿Chem doy kümeafuy taiñ femal?\n9 We kimfiliyiñ kiñe che amuldungun mu, femngechi rakiduamlayaiñ: “Dew kimnien feychi che tañi mongen, tañi feyentun ka chumngelu ñi femngechi feyentukeel” (Prov. 18:13). Doy may, küme dulliaiñ chem ramtuafiel pu che, femngechi doy kimafiyiñ ta kidu ka chem tañi feyentukeel (Prov. 20:5). Taiñ lof mew pu che ayüle ñi pentukuwal, ramtulelafuiñ küdaw mu, tañi pu familia, kidu tañi mongen ka chem tañi rakiduamkeel. Femliyiñ tüfa, kimafuiñ chumngelu duamniey allkütual Chaw Dios tañi dungu. Femngechi küme pengelelafuiñ taiñ duamniefiel ka fente küme kelluafuiñ engün, chumngechi ñi femün ta Jesus (ka ngüneduamafuymi 1 Korintio 9:19-23).\nRakiduamaiñ pu che ñi chumlen tañi mongen taiñ amuldungulelafiel. (Inaduamnge parrafo 10 ka 11).\n10. ¿Ka chem chumaiñ pengelal ñi duamtucheken amuldungun mu?\n10 Epu, rakiduamaiñ chumlen chi pu che tañi mongen. Iñchiñ kimürpuafuiñ chem ñi rupakeel pu che, ¿chumngelu? Kulpafengeiñ, feymu kontupakeeiñmu wedake dungu kom pu che reke (1 Kor. 10:13). Kimnieiñ ñi rume küdawngen ta mongen famülke mu. Jewba ñi kellun mu müten newenküleiñ iñchiñ (papeltunge 2 Korintio 4:7, 8). Welu rakiduamaiñ, pu weniyenofilu ta Jewba müna küdawtukepelay ñi chaftual fillke weda dungu ñi mülen. Feymu chumngechi femi Jesus, kutranpiwkeyeafiyiñ engün ka ayünieiñ amuldungulelafiel doy kümeke dungu ñi mületual (Is. 52:7).\n11. Feypinge kiñe rupan dungu pengelkelu chumngechi duamtucheal.\n11 Nütramkayaiñ chem ñi rupan kiñe peñi, Sergey pingey. Petu ñi kimnofiel ti rüf dungu, kidu müna yewenchengefuy ka müte nütramkakelafuy. Rupalu ta antü, eluwi ñi kimeltulelngeal ta Biblia. Kidu feypi: “Chillkatulu Biblia, kimürpun pu kristiano müley ñi nütramkalelafiel ta kakelu che ñi feyentun. Welu ‘turpu femnoafulu iñche’ pikefun” pi. Femlu rume, rakiduami ñi rume küdawngen tañi mongen feychi pu che kimnofilu ta Jewba. Ka feypi: “Tañi kimürpuel Biblia mu müna ayüwülenew ka müna küme duamelenew. Feymu pu che ka duamniey ñi kimal tüfachi falinke dungu”. Feymu taiñ peñi doy duamniefilu pu che, doy newen piwkekünuwi tañi amuldungual. Kidu ka feypi: “Tañi nütramkafiel pu che Biblia mu kelluenew tañi müte yewenchengenoal, afmatulewen. Kafey ka kelluenew ñi doy weniyeafiel ta Jewba”. *\nPu che alüñmayafuy ñi rüf feyentuafiel Jewba. (Inaduamnge parrafo 12 ka 13).\n12, 13. ¿Chumngelu ñochi piwkengeaiñ feychi pu che taiñ kimeltulelkefiel? Feypinge kiñe pengelün dungu.\n12 Küla, ñochi piwkengeaiñ feychi pu che taiñ kimeltulelkefiel. Longkontukuaiñ, feychi pu che turpu kimeltungekelafuy chi kiñeke rüf dungu iñchiñ taiñ küme kimnieel. Kafey kakelu che müna piwkentukukey tañi feyentun. Kidu engün rakiduamkey chi tañi religion mu kiñewkey tañi pu che engu, tañi wimtun mu ka tañi pu karukatu che engün. ¿Chumngechi kelluafuiñ?\n13 Rakiduamaiñ tüfachi pengelün dungu. Wedañmawle kiñe kuyfi kuykuy dewmangeafuy kiñe we kuykuy. Welu petu tañi dewmangeken, rupamekeafuy che ti weda kuykuy mu. Tüfa teyfükangeay dewmangele wüla ti we kuykuy. Ka femngechi wüne müley taiñ kelluafiel pu che ñi küme kimafiel ka falintuafiel ti rüf dungu mülelu Biblia mu tañi we kimürpuel. Femngechi kelluafuiñ pu chillkatukelu ñi elkünual tañi kuyfi feyentun. Fey fente tañi falintukefiel ti rüf dungu, doy eluwküleay tañi femal tüfa. Alüñmayafuy taiñ kellumekefiel pu che ñi küme elkünutual tañi rakiduam (Rom. 12:2).\n14, 15. Fentren che kimlay ti maneluwün ñi wülkeel Biblia, kakelu che ella kimkey müten, ¿chumngechi kelluafuiñ engün? Feypinge kiñe rupan dungu.\n14 Amuldungun mu ñochi piwkengeliyiñ, rakiduamlayaiñ pu che ñi llowfemafiel ti rüf dungu we allkütulu müten. Doy may fente taiñ duamniefiel pu che, eluwaiñ taiñ kelluafiel Biblia mu, femngechi tañi küme kimürpuafiel ti rüf dungu. Ngüneduamaiñ kiñe dungu: fentren che kimlay ñi mongeleal pu che kiñe küme mülewe Mapu mu, kakelu che ella kimkey müten tüfachi kimeltun. Fey feyentukeyngün chi lan mu ta che wiñomongetulayafuy. Kam feyentukeyngün kom pu kümeke che ñi mülepuken wenu mapu mu. ¿Chumngechi kelluafuiñ engün?\n15 Nütramkayaiñ chumngechi kiñe peñi kimeltulelkefi pu che tüfachi dungu. Wüne, kidu papeltukey Génesis 1:28. Fey ramtukefi pu che: “Chaw Dios, ¿chew ayüniefuy ñi müleal pu che? ¿Chumngechi ayüniefuy ñi feleal engün?”. “Ayükefuy taiñ küme feleal Mapu mu”, pikey fentren che. Fey taiñ peñi papeltukey Isaías 55:11, fey “¿kaletukepey may Chaw Dios tañi ayükeel?” pikefi tati ngen ruka. “Femlay tati”, pingekey. Taiñ peñi ka papeltukey Salmo 37:10, 11 ka ramtukefi tati ngen ruka “¿chumletuay pu che küpalechi antü mu?”. Femngechi nütramkafilu tati pu che Biblia mu, taiñ peñi kellufi fentren che ñi kimal Chaw Dios ñi ayükeel, fey pu kümeke che ñi rumel mongeleal Mapu mu kiñe küme mülewe ngetule.\nPichi dungu femliyiñ rume taiñ fürenecheal müna kümelkayafuiñ, kiñe karta wirintukuafuiñ chi. (Inaduamnge parrafo 16 ka 17).\n16, 17. ¿Chumngechi inayafuiñ Proverbios 3:27 taiñ duamnieafiel pu che? Feypinge kiñe rupan dungu.\n16 Meli, rakiduamaiñ chumngechi pengelelafiel pu che taiñ duamniefiel. Puwliyiñ kiñe ruka mu, welu fentren küdaw niele ti ngen ruka, ¿chumafuiñ? “Perdonaen, ka antü wüla wiñotuafun” piafuiñ. Kafey tati ngen ruka duamniele ñi femal kiñe pichin küdaw, kelluntukuafuiñ. Kafey kiñe fücha che kam kiñe kutran pepi tripanole tañi ruka mu, kelluafuiñ tañi nieelchi duam mu. Biblia feypi: “Pepi kellulmi, katrütuwkilnge tami femal kümeke dungu feychi pu felelu ñi llowal” (Proverbios 3:27).\n17 Nütramkayaiñ fente ñi küme tripan tañi femün kiñe lamngen ñi fürenecheal. Kidu kimürpuy kiñe familia perdelu kiñe we pichiche feychi antü tañi choyüngen. Feymu tüfachi lamngen ñi duamtucheken mu, wirintukulelfi ta tüfachi familia kiñe karta nielu fentren yafüluwün-ngechi texto Biblia mu. Ñi femün taiñ lamngen, chem dungu no trokingeafuy chi, welu ¿chumi tüfachi familia? Ti ñuke lalu ñi püñeñ wirintukulelfi taiñ lamngen: “Wiya rume weñangkülefun. Rakiduamlayafuymi rume fente taiñ kelluetew ti karta. Müna mañumnieeyu tami karta, yafültukueiñmu tati. Wiya doy 20 rupa papeltufiñ ti karta. Tüfa pengeli fütra piwkeyen, yafüluwün ka duamcheken, ¡afmatulewen! Kom piwke mu mañumniewiyiñ”. Feley llemay, rakiduamliyiñ fente weda rupameken pu kutrankawlu ka eluwliyiñ taiñ kelluafiel, müna kümelkayaiñ tati.\nFEMAIÑ TAIÑ PEPILEL AMULDUNGUN MU\n18. ¿Chem falin dungu kimeltueiñmu 1 Korintio 3:6, 7 taiñ longkontukuafiel? ¿Chumngelu duamfali taiñ longkontukual tüfa?\n18 Amuldunguliyiñ, longkontukuaiñ chem ayüniey Jewba taiñ femal. Amuldunguliyiñ kelluafuiñ pu che ñi kimafiel ta Ngünechen, welu Jewba ta femkey tati doy falin küdaw (papeltunge 1 Korintio 3:6, 7). Jewba llemay fültukukefi pu che kidu mu (Juan 6:44). Kafey pu che tañi nieel ta piwke mu, dulliay ñi llowafiel kam famentuafiel Chaw Dios ñi kümeke dungu (Mat. 13:4-8). Akordayaiñ, Jesus ti doy küme kimeltuchefengey, welu fentren che allkütuñmalaeyew tañi amuldungun. Feymu fentren che taiñ amuldungukefiel allkütunoeliyiñmu, weda duamlayaiñ.\n19. Duamtufiliyiñ pu che amuldungun mu, ¿chem kümeke dungu llowaiñ?\n19 Duamtufiliyiñ pu che amuldungun mu, müna küme tripayaiñ. Doy ayüwülaeiñmu taiñ amuldungun küdaw. Rüf kimaiñ ñi doy ayüwün-ngen wülün ta llowün mew. Ka doy küme kelluafiyiñ “kom pu eluwlu ñi rumel mongeleal” ñi llowafiel tati kümeke dungu (Hecho 13:48, TNM). Feymu llemay “pepi femliyiñ kümeke dungu, femaiñ ta itrokom che mew” (Gal. 6:10). Femngechi ayüwmayaeiñmu püramyekefiel taiñ Wenu Chaw Jewba (Mat. 5:16).\n¿Chumngelu falin-ngey taiñ duamtunieafiel pu che amuldungun mu?\nAmuldungulu Jesus, ¿chumngechi pengeli ñi duamtucheken?\nAmuldunguliyiñ, ¿chumngechi pengelelafuiñ pu che taiñ duamtuniefiel?\n64 ÜLKANTUN Ayüwün mu koneltuleiñ ti kosecha mu\n^ parr. 5 Duamniefiliyiñ pu che amuldungun mu, doy ayüwülaeiñmu tüfachi küdaw, ka tati pu che doy eluwküleay taiñ allkütuaetew. ¿Chumngechifel tüfa? Feytachi chillkatun mu, ngüneduamaiñ chem kimeltuafeiñmu Jesus ñi femün, ka chem meli dungu femafuiñ pengelal taiñ duamniefiel pu che taiñ amuldungukeel.\n^ parr. 5 FALIN DUNGU: Biblia feypilu kutranduamyeal, ¿chem pin tüfa? Kutranpiwkeyeafiel kiñe che kutrankawmekelu kam wedalkangelu. Kutranduamyeliyiñ eluwaiñ femal chem rume taiñ pepilel ñi kelluafiel pu che.\n^ parr. 8 Ngüneduamnge ti trokiñ “Siga la Regla de Oro en su ministerio” tripalu ti chillka La Atalaya 15 mayo 2014 tripantu.\n^ parr. 11 Pefinge ti video ¡Elkünuwkilnge tami maneluwün!: Sergey Botankin. Amunge ta NÜTRAMKAN KA RUPAELCHI DUNGU > TI RÜF DUNGU KAKÜNUKETUFI CHE ÑI MONGEN mülelu JW Broadcasting® mu.


Ngünechen ñi Küme Dungu Juan 2\n1 Fey küla antüalu, mülerkey kiñe mafün ta Kana waria mew, Galilea trokiñ mapu mew. Jesus ñi ñuke mülerkey tüye mew. 2 Fey Jesus ka ñi pu disipulu mangelngelu am engün ti mafün mew, feymew ka mülepuy engün tüfey mew.\n3 Fey ti longkokünungelu mafün mew afürkey ñi pulku, fey Jesus, ñi ñuke feypieyew:\n4 Jesus ta llowdungufi ñi ñuke:\n5 Fey Maria, Jesus tañi ñuke, feypifi tati pu che poyechepelu:\n6 Tiye mew mülerkey kayu fütrake kura meñkuwe, nieam ta ko ñi pünekeel ti pu judiu ñi liftuwtuam. Ti kake kiñeke fütrake kura meñkuwe mew konkerkey kechu mari kam kayu mari litru ko. 7 Jesus feypifi tati pu poyechepelu:\n8 Fey Jesus feypi:\n9 Fey ti longkokünungelu mafün mew wüne pütokofi ti ko pulkuwkületulu, fey ñi kimnon rume chew ñi nentungen. Fey ti pu poyechepelu müten kimnieyngün, kisu engün am nentufilu ti ko kura meñkuwe mew. Feymew ti longkokünungelu mafün mew mütrümfi ti nofio, 10 fey feypifi:\n11 Fey tüfachi dungu femi ta Jesus Kana waria mew, Galilea trokiñ mapu mew. Tüfa ñi wüne femelchi afmatufal dungu, tañi kimngeael ta Jesus ka ñi nien fütra pepiluwün. Fey ñi pu disipulu feyentuy engün kisu mew.\n12 Fey dew rupalu tüfachi dungu, amutuy ta Kapernaum waria mew. Kompañeyew tañi ñuke, ñi pu peñi ka ñi pu disipulu, fey tüye mew mülewepuy engün kiñe mufün antü.\n13 Feymew Jesus ka amuy ta Jerusalen petu fülpalu am dewma tati pu judiu ñi Paskua pingechi kawiñ antü.* Paskua: tati pu judiu ñi kawiñ antü tañi tukulpangekemum chumngechi ñi montulngen püresukonalelu tati pu judiu Egipto mapu mew. 14 Fey Jesus puwlu, pepufi ti ngillatuwe ruka mew ti fendemekelu mansun, ufisa ka palluma ka ti anüleyechi pu che trafkintupülatamekelu.† ti fendemekelu: femngechi tati pu che kake mapu küpalu ñi küpalnoael kisu ñi kulliñ engün; trafkintupülatamekelu: feytichi pu che küpalu kake trokiñ mapu mew ñi küpalnieelchi pülata mew pepi kullikelafuy impuestu ka pepi ngillakelafuy kulliñ no rume ñi langümngeael. Feymew ti pu che felefuy ñi trafkintuael ñi pülata ñi llowngekeelchi pülata ngillatuwe ruka mew. 15 Fey Jesus pefilu ti pu che, nüy kiñeke katrün def, fey dewmay kiñe refengke, fey wemünentufi itrokom che ti ngillatuwe ruka mew kiñentrür ñi pu ufisa ka ñi mansun engün. Ka ti trafkintupülatamekelu widpünagümüñmafi ñi pülata ka ütrüfrulpañmafi ñi mesa. 16 Fey Jesus feypifi ti pu fendekelu palluma:\n17 Feymew kisu ñi pu disipulu tukulpay engün ti Wirin Chillka mew feypilechi dungu: “Apümkaenew tañi fente lladken tami ruka ñi duam.”‡ Salmo 69.9.\n18 Feyti longkolechi pu judiu ramtueyew:\n19 Jesus llowdungufi ti pu judiu:\n20 Fey ti longkolechi pu judiu feypieyew:\n21 Welu ti ngillatuwe ruka Jesus tañi feypiel, kisu ñi kuerpu ürke tañi feypifiel. 22 Feymew, wiñomongetulu ta Jesus kisu ñi pu disipulu tukulpayngün tüfey tañi feypiel ta Jesus, fey feyentuy engün tati Wirin Chillka ñi feypiel mew ka femngechi Jesus ñi dungun mew.\n23 Jesus petu mülelu ta Jerusalen tati Paskua kawiñ mew, rume fentren che feyentuy kisu mew, pefilu engün am ti afmatufal dungu ñi femel ta Jesus. 24 Welu Jesus newe duamkünulafi tüfeychi pu che, fey kimnieñmafilu am ñi rakiduam ta itrokom che. 25 Ka femngechi duamtunielay chem dungu no rume ñi feypingeael, fey kisu am kimnieñmafilu ñi rakiduam tati pu che.\n*2:13 Paskua: tati pu judiu ñi kawiñ antü tañi tukulpangekemum chumngechi ñi montulngen püresukonalelu tati pu judiu Egipto mapu mew.\n†2:14 ti fendemekelu: femngechi tati pu che kake mapu küpalu ñi küpalnoael kisu ñi kulliñ engün; trafkintupülatamekelu: feytichi pu che küpalu kake trokiñ mapu mew ñi küpalnieelchi pülata mew pepi kullikelafuy impuestu ka pepi ngillakelafuy kulliñ no rume ñi langümngeael. Feymew ti pu che felefuy ñi trafkintuael ñi pülata ñi llowngekeelchi pülata ngillatuwe ruka mew.\n‡2:17 Salmo 69.9.


Ngünechen ñi Küme Dungu Santiaw 5\nÑi ngülamngen tati pu riku\n1 ¡Allkümün tati pu rikukawünngelu! ¡Ngümamün ka wirarmün ti wesa üllüfün tamün kutrankawael! 2 Tamün fentren chemkün ta funaley ka tamün takuwün pirutuley. 3 Tamün oro ka tamün pülata wesañmawtuy. Fey ñi wesañmawkülen mew küme kimfalküley reke eymün tamün chumngechi chengen femngechi tamün apümkayaetew ta kütral reke. Fantepu mew trawülkayngün ta rume fentren chemkün tati afaelchi antü mew. 4 Feyti küdawkechi pu wentru ñi kullingenon mew ka ñi ngünenkangen mew wirarkümekey engün, fey Ñidol kom pepiluwünngelu allküñmaeyew ñi wirarkümeken tüyechi pu küdawfe. 5 Tüfachi mapu mew kisutu eluwi engün kiñe fütra küme mongen ka fill küme felen, petu motrilngechi kulliñ reke, ¡fey akuy dewma ta langümkachen antü! 6 Tüfa engün ta kondenakefi ka langümkefi tati yafkakenochi pu wentru fey ñi pepi ingkawnon rume ta kisu engün.\nTati ngenoafeluwün ka ti ngillatun\n7 Welu eymün pu peñi ka lamngen ngenoafeluwküleaymün küpatule wüla ta Ñidol. Chumngechi tati lelfüntripa che üngümkey tañi ñimituael tañi fün ketran ta walüngngen, müley ñi üngümael ñi rupayael ngenoafeluwün mew tati mawün antüngen. 8 Eymün kafey ngenoafeluwküleaymün ka newentuleaymün, fey am pürümkachi reke küpatualu ta Ñidol. 9 Pu peñi, pu lamngen, welukonke fillpimekewkilmün, femngechi tamün jusgangenoael, fey Ngünechen am ta juesngelu fey dew mülepay reke ta wülngiñ mew.\n10 Iñche ñi pu peñi ka lamngen, fente küme kimnieymün tati pu pelon wentru dungulu ta Ñidol ñi üy mew tañi kutrankawün ka ñi ngenoafeluwünngen, fey feley tamün inayentuafiel tüfachi dungu. 11 Fey iñchiñ kimnieiñ ñi rume sakifalün ta tüfey engün tañi newentun mew yafüluwlu ka kutrankawlu. Eymün allkükeymün chumngechi ñi ngenoafeluwün kutrankawün mew ta Job ka kimnieymün ñi chumkünuetew ta Ñidol afpulu ñi kutrankawün, fey Ñidol am rume kuñillchekelu ka kutranduamyechekelu.\n12 Iñche feypiwayiñ ñi pu peñi ka lamngen, kuyalltukilmün wenu mapu mew no rume, ka nag mapu mew no rume ka chem kangelu dungu mew no rume. Femngechi “may” pilmün, femngechi felepe. Fey femngechi “no” pilmün, femngechi felekilpe, femngechi tamün yafkanoael ta Ngünechen mew.\n13 Fey eymün mew, kiñeke che kutrankawkülele, ngillatupe. Ka kiñeke ayüwkülele, ülkantupe ñi püramyeafiel ta Ñidol. 14 Fey kiñeke kutrankülele, yefalmengepe tati pu longkolelu trokiñ mupiltulelu mew, fey Ñidol ñi üy mew tukulelngeay pichin aseyte ka ngillatuñmangeay tañi tremotuam ti kutrankülelu. 15 Fey ngillatuñmangele mupiltun mew tati kutrankülelu tremotuay, fey Ñidol eluaeyew ñi küme külfünkületuael. Fey ka yafkallefule rume, wiñoduamangetuay. 16 Femngechi lle, “wiñoduamaen” piwaymün welukonkechi tamün yafkawken mew, ka ngillatuñmawmün welukonke femngechi tamün kümelkaleael. Tati nor piwke che ñi ngillatun küme mupiltun mew niey fentren pepiluwün.\n17 Tati pelon wentru Elia ta kiñe wentru iñchiñ reke trürlu. Feychi ngillatulu fütra küme mupiltun mew, ngillatuy ñi mawünnoael, fey mawünwelay ta mapu mew küla tripantu ka rangiñ. 18 Fey wüla ka ngillatutuy ñi mawüntuael, fey wiñome mawüntuy. Fey ti mapu ka wültuy ta fün ketran.\n19 Iñche ñi pu peñi ka lamngen, fey eymün mew mülele kiñeke che welulkawlu tati rüfngechi dungu mew, fey kangelu wiñoduamatueliyew, 20 kimaymün eymün, iney rume wiñorakiduameltufile tati yafkafe ñi wesa mongen mew, montultuafi ta lan dungu mew. Fey ta famngechi rume fentren yafkan ñi niefel ta wiñoduamangetuay.


Juan 4 ARNNT - Tati pu farisew kimtukuy engün ta Jesus - Bible Search\nTi Samaria tuwchi domo feyentuy Jesus mew\n1Tati pu farisew kimtukuy engün ta Jesus mew ñi miyawken doy fentren che ka doy alün che ñi fawtisameken ta Juan mew. 2Tunte kisu no rume tati fawtisakefulu, welu may ta kisu ñi pu disipulu. 3Feymew Jesus kimlu tüfachi dungu, tripatuy ta Judea mapu mew ñi wiñotuael ta Galilea.\n4Fey rüpütuletulu, Jesus felerkey ñi rumerputuael Samaria trokiñ mapu mew.+ 5Feymew puwürkey Samaria ñi waria püle Sikar pingelu, inafül tüfeychi mapu mew Jakob elurkefi kisu ñi fotüm Jose pingelu. 6Tüfeychi mapu mew mülerkey Jakob ñi dewmaelchi posoko. Fey Jesus kansalewelu ñi rüpütulen mew, anükünuwpuy ti inafül posoko. Epe rangiantürkey dewma. 7-8Fey ñi pu disipulu amurkey engün waria mew ñi ngillameael pichiken iyael. Feymew kiñe domo Samaria trokiñ mapu tuwlu, mülelu Sikar waria mew, akuy ti posoko mew ñi nentupayael ko, fey Jesus feypifi ti domo:\n—Eluafen pichin ko, papay.\n9Welu ti pu judiu am wenikawkenolu ti pu Samaria tuwchi pu che engün, fey ti domo llowdungueyew:\n—¿Chumngelu am eymi tami judiungen, fey iñche ‘eluafen pichin ko’ pipeen, iñche ta Samaria tuwchi domo?\n10Jesus llowdungufi ti domo:\n—Eymi kimfulmi ñi ineyngen iñche tami ngillatupeetew ta ko ka kimfulmi chem ñi wülken ta Ngünechen, fey ngillatufeli ko ta iñche, fey iñche eluafeyu ta mongen ko.\n11Fey ti domo feypieyew:\n—Chachay, nielaymi chem rume tami nentuafiel ko ka ti posoko rume alü koni. ¿Chew anta nieymi tami eluafielchi mongen ko? 12Iñchiñ taiñ kuyfi tuwün em Jakob elkünuleiñmew tüfachi posoko. Tüfa mew pütokokefuy ta kisu ka ñi pu fotüm ka pütokokefuy ñi pu kulliñ. ¿Eymi anta doy adümuwimi ta Jakob mew?\n13Jesus llowdungufi ti domo:\n—Kom tati pütokolu tüfachi ko, ka wiñome wüywütukey. 14Welu tati pütokoalu feytichi ko iñche ñi eluafiel, chumkawnorume ta wiñome wüywüwelayay. Feytichi ko iñche ñi eluafiel wefkülealu kiñe rumel mongen posoko reke, fey ta famngechi rumel mongeleay.\n15Fey ti domo feypieyew:\n—Chachay, eluen ta tüfeychi ko, femngechi tañi wiñome wüywüwenoael ka ñi küpawenoael rume ñi nentupayael ko tüfachi posoko mew.\n16Feymew Jesus feypifi ti domo:\n—Amutunge. Mütrümmetunge tami füta, fey mür küpatuaymu tüfa mew.\n17Feymew ti domo llowdungueyew:\n—Nielan ta füta.\nJesus feypifi ti domo:\n—Küme pimi tati tami nienon ta füta. 18Welu eymi ta niekefuymi kechu füta, fey tüfa tami nieelchi wentru, eymi ta fütayelafimi. Feyngey tami piel tati.\n19Fey allkütulu tüfa, tati domo feypieyew:\n—Chachay, dew kimün tami pelon wentrungen ta eymi. 20Iñchiñ taiñ kuyfi tuwünche, tati pu Samaria tuwünngelu, püramyekefuyngün ngillatun mew ta Ngünechen tüfachi wingkul mew. Welu eymün tamün pu judiungen feypikeymün ta Jerusalen waria mew müten müley ñi püramyeafiel ta Ngünechen ngillatun mew. ¿Chew anta doy kümeafuy ñi püramyengeael ta Ngünechen?\n21Fey Jesus feypifi ti domo:\n—Feyentuen papay, ñi dew felen ti dungu, eymün tamün püramyeafiel ngillatun mew ta Chaw Ngünechen, ngewelayay tamün küpayael tüfachi wingkul mew kam tamün amuael Jerusalen mew no rume. 22Eymün kimlaymün iney müngell tamün püramyekefiel ngillatun mew, welu iñchiñ ta kimnieiñ iney taiñ püramyekefiel ngillatun mew, tati pu judiu tuwünche mew am küpayalu tati Montulchefe. 23Welu dew feley tati dungu, femngechi tati rüf dungu mew püramyefilu ngillatun mew ta Chaw Ngünechen, femayngün kiñe feyngechi dungu mew tati Lif Küme Püllü tañi kellun mew. Fey Chaw Ngünechen am ta ayükelu tañi femngechi femael tañi pu püramyekeetew. 24Ngünechen ta Lif Küme Püllü, fey tañi püramyekeetew ngillatun mew, müley ñi femael kiñe feyngechi dungu mew tati Lif Küme Püllü ñi kellun mew.\n25Fey ti domo feypieyew:\n—Iñche kimnien ñi küpayael tati Mesia (tati Cristo ürke), fey küpale ta kisu, kom küme kimelpayaeiñmew.\n26Feymew Jesus feypifi ti domo:\n—Fey iñche tati, eymi tami petu dunguetew.\n27Feychi lelen mew akutuy kisu ñi pu disipulu, feymew müleduamkülewey engün Jesus ñi petu dungumeken kiñe domo engu. Welu kiñe no rume eluwlay ñi ramtuaetew chem dungu ñi nütramkameken ti domo engu.\n28Feymew ti domo elkünuy ñi metawe, fey amutuy ta waria mew. Üyew nütramelputufi ti pu che:\n29—Küpamün tamün pepayafiel ta kiñe wentru. Kisu ta feypienew kom ñi chumkeel ta iñche. ¿Tüfapelleafel am tati Cristo?\n30Feymew ti pu che tripapay engün ti waria mew, fey amuyngün chew ñi mülemum ta Jesus. 31Feychi lelen mew, ñi pu disipulu llellipufeyew:\n—Kimeltufe, pichin rewall iyafuymi.\n32Welu Jesus feypifi ñi pu disipulu:\n—Iñche nien tañi iyael eymün tamün kimnoel.\n33Fey ti pu disipulu eluwingün welukonke ñi ramtuwael:\n—¿Küpalelngepemay ta iyael?\n34Welu Jesus feypi:\n—Iñche tañi iyael reke feley tañi femael ñi Chaw ñi werküetewchi dungu. 35Eymün feypikeymün: ‘Petu mülewey meli küyen tañi akuael ta kosecha.’ Welu iñche feypiwayiñ tamün ngüneduamafiel tüfeychi pu che ñi petu küpalen ñi konael Ngünechen ñi ülmen mülewe mew. 36Tati küdawkelu ta kosecha mew llowkey ñi kullitun, fey ti fün ketran tati kosechael fey ta rumel mongenngealu, femngechi tati nganlu ka ti kosechakelu ti fün ketran kiñentrür ayüway engün tati pu che mew eluwkülelu ñi konael Ngünechen ñi ülmen mülewe mew. 37Fey tüfachi feypin am rüf feyngelu: ‘Kiñerke tati nganlu, fey kangelu tati kosechakelu ti fün ketran.’ 38Iñche werküwiyiñ ta eymün tamün kosechayafiel ti fün ketran, fey ta pichin no rume tamün küdawtunoel; kakelu may tañi küdawel mew, fey eymün ta kosechakefimün kisu engün ñi küdawel ―pi.\n39Fey rume fentren che tuwyelu ta Samaria trokiñ mapu mülechi waria mew, feyentuy engün ta Jesus mew, tañi küme feypietew mew engün tati domo: “Feypienew iñche kom tañi chumkefel.” 40Feymew, ti pu Samaria tuwchi che akuyelu, feypifingün ta Jesus fey ñi müleweael kisu engün mew. Fey kisu mülewey epu antü tüfeychi waria mew. 41Feymew doy alün che feyentuy, kisu allküñmangelu ñi nütramkameken.\n42Fey feypifingün ti domo:\n—Fewla feyentuiñ eymi tami feypimufiel mew müten no, welu may kisuke iñchiñ taiñ allküñmafiel mew, fey fente küme kimiyiñ ta Jesus ñi Montulchefengen.\nJesus tremolfi kiñe kapitan ñi fotüm\n(Matew 8.5-13; Luka 7.1-10)\n43Rupalu tüfeychi epu antü, Jesus tripatuy ta Samaria trokiñ mapu mew, fey rüpütukünuwtuy amualu ta Galilea, 44Jesus am feypilu kiñe pelon wentru ta püramyengekelay kisu ñi mapu mew. 45Fey puwlu ta Galilea, tüfeychi pu che rume küme lloweyew, tüfa engün am ka femngechi amulu tati Paskua kawiñ mew ta Jerusalen ka dew pefuyngün itrokom ñi femel ta kisu tüfeychi waria mew.\n46Fey Jesus wiñotuy ta Kana Galilea mew chew pulkukünutufi tati ko. Fey mülerkey tati longko ülmen ñi kiñe kapitan, fey nierkey kiñe kutrankülechi fotüm ta Kapernaum waria mew. 47Feymew ti kapitan kimlu Jesus ñi puwtun ta Galilea, dew wiñomelu ta Judea, fey amuy ñi pemeafiel ka llellipumefi ñi amuael kisu ñi ruka mew, fey ñi tremolelngetuael kisu ñi fotüm, epe lalerkelu am. 48Jesus llowdungueyew:\n—Eymün feyentukelaymün, penoyüm kiñe ngünel dungu ka kiñe afmatufal dungu.\n49Welu ti kapitan feypifi ta Jesus:\n—Ñidol, pürüm küpange petu ñi lanon iñche ñi fotüm.\n50Feymew Jesus feypieyew:\n—Wiñotunge tami ruka mew, tami fotüm dew mongetuy.\nFey ti kapitan feyentuy Jesus ñi feypietewchi dungu, fey amutuy. 51Petu wiñotulu ñi ruka mew, kisu ñi pu kona trafyemetueyew ka feypieyew:\n—¡Tami fotüm ta mongetuy!\n52Kisu ramtufi ñi pu kona chem ora mew ñi doy kümelkatun ñi fotüm, fey llowdungungey:\n—Wiya ella rupan antü elkünutueyew ti aling kutran.\n53Fey ti kapitan ngüneduami feychi ora mew Jesus ñi feypietew: “tami fotüm ta mongetuy”. Fey ti kapitan ñi reñmache kom feyentuy Jesus mew.\n54Fey tüfachi afmatufal dungu epu rupa dewma ñi femel ta Jesus femngechi ñi kimngeael ñi nien fütra pepiluwün feychi puwtulu ta Galilea dew wiñomelu ta Judea mew.


Ngünechen ñi Küme Dungu Efesio 5\nChumngechi mongen ñi nieael Ngünechen ñi pu yall\n1 Eymün am Ngünechen ñi sakin pu yall, eluwkülemün tamün inayentuafiel chumngechi mongen ñi nieel ta Cristo. 2 Welukonkechi piwkeyewmün, chumngechi ta Cristo piwkeyeeiñmew ta iñchiñ ka wültukuwi tañi layael iñchiñ taiñ duam, kiñe kümechi mañumtun reke ta Ngünechenngealu.\n3 Eymün am koneltulelu Ngünechen ñi trokiñche mew, ngelay tamün nütramyeafiel no rume tati wesake ñiwaluwün dungu, ka chem fill wesake dungu no rume kam ta diñmatun dungu no rume. 4 Pofolka dungukelayaymün, ka wedwedka dungukelayaymün rume ka pekanka nütramlayaymün rume, fey tüfachi dungu am ta kümenolu. Welu may tamün femafel, püramyenieafimün ta Ngünechen. 5 Fey dew kimnielu am eymün, iney rume ta wedwedkawle ta domo mew kam ti femkelu chem wesake dungu rume kam ti diñmangelu (fey tüfachi dungu ta adentun ngünechen reke müley), fey tüfa engün ta pepi koneltulayay ta Cristo ka Ngünechen ñi longko ülmen küme mülewe mew. 6 Fey iney no rume ta ngünenkakeelmünmew ti falinochi dungu mew, fey tüfachi dungu mew am küpakelu ta Ngünechen ñi fütra kutrankachen tüfey engün mew tañi müngeltukenoetew. 7 Eymün ta niekilmün ta chem koneltun no rume ta kisu engün mew.\n8 Kuyfi mew eymün dumiñ reke felechi wesake dungu mew miyawkefuymün, welu fewla tamün kiñewkülen ta Cristo mew, miyawtuymün pelon reke felechi kümeke dungu mew. Fey miyawtulu am eymün ti pelon mew reke, feley tamün nieael lif mongen, 9 fey tati pu che pelon* Kiñeke kuyfi wirin mew feypiley: “tati Lif Küme Püllü”. mew miyawlu niey fütra küme piwkeyewün, nor mongenngey ka rüf dungu mew miyawkey. 10 Adngelluwkülemün tamün femael Ñidol tañi tutekeetewchi dungu. 11 Keyükonkilmün ti falinochi wesake dungu mew, ñi femkeel tati pu miyawkelu dumiñ mew reke, welu may feypiafimün feyti dungu ñi femkeel engün ñi kümenon. 12 Yewenngefuy kütu tukulpan mew kisu engün tañi ellkankechi femkeel. 13 Welu femngechi ta itrokom dungu pengelngeyüm ta pelon mew, fey ta küme kimngekey, 14 pelon am ta kom pengelkelu. Feymew feypiley:\n“Trepenge, eymi tati umawkülelu reke.\nWitrapürange rangi ti pu lalelu mew,\nfey Cristo ta pelontuaeymew.”\n15 Feymew llemay, küme kuñiwtukuwkeaymün tamün femkeelchi dungu mew. Wedwed reke mongelekilmün, welu küme rakiduam mew mayfe. 16 Fente küme küdawyenieaymün tamün dungu rupalechi tripantu mew, tüfa am mülelu iñchiñ ti kutrankawünngechi antü mew. 17 Kiñe wedwed reke femkilmün chem wesa dungu no rume, welu may ayütumün tamün femael chem dungu ñi ayükeel ta Ñidol. 18 Eymün inakefilmün putun dungu, fey tüfachi dungu ta yelümkey fill wesake femün mew. Tamün femafel, elufimün ti Lif Küme Püllü tamün ngünenieaetew, 19 femngechi tamün welukonke dunguwael ta salmo mew, tamün ülkantuael himno, ka ülkantun mew tamün püramyeafiel ta Ñidol tamün piwke mew. 20 Rumel mañumtukeafimün ta Chaw Ngünechen itrofill dungu mew Ñidol Jesucristo tañi üy mew.\nTi pu feyentulelu ñi mongen ñi pu reñma mew\n21 Welukonkechi yamniewmün, chumngechi tamün yamniefiel ta Cristo. 22 Eymün pu domo, yamniemün tamün füta chumngechi yamniefimün ta Ñidol. 23 Fey füta am ta longkolelu tañi kure mew chumngechi ta Cristo longkoley tañi trokiñche mew, ka femngechi ta Cristo Montulchefe kisu ñi trokiñche mew, fey ñi trokiñche kisu ñi kuerpu reke feley. 24 Fey chumngechi ta Cristo ngüneniey tañi trokiñche, fey ka femngechi feley ta domo itrokom mew ñi ngünenieaetew kisu ñi füta.\n25 Eymün pu wentru piwkeyemün tamün kure, chumngechi ta Cristo piwkeyefi tañi trokiñche ka chalintukuwi ñi mongen kisu engün mew. 26 Fey tüfa femi femngechi tañi küme lif mongen ñi eluafiel. Küme liftufi kisu ñi dungun mew ka küchafi reke ta ko mew. 27 Femngechi tañi pengelpuafiel nienolu chem wesa korpa no rume ka nonikalenolu rume ka chem femngerumenolu rume, welu may fente küme lif mongen mew felelu. 28 Chumngechi ta kiñe wentru piwkeyeniey kisu ñi kuerpu, ka femngechi feley ñi piwkenieael kisu ñi kure. Fey ti piwkeyelu kisu ñi kure, kisutu ta piwkeyewkay müten. 29 Fey iney no rume am üdekenolu kisu ñi kuerpu, welu may ta iltukefi ka poyekefi, chumngechi ta Cristo femkefi tañi trokiñche. 30 Fey tüfeychi trokiñche am kisu tañi kuerpu. Fey iñchiñ ta koneltuleiñ tüyechi kuerpu mew. 31 “Feymew ta, wentru wichuay tañi chaw ka ñi ñuke mew, femngechi ñi wichu amayewael tañi kure engu, fey mür kiñe che reke müten ñi feleael.”† Genesis 2.24. 32 Fey tüfa ta kiñe fütra ellkan dungu reke feley, welu iñche konümpapefiñ ta Cristo ka kisu tañi trokiñ feyentulechi pu che. 33 Welu kake kiñeke eymün piwkeyepe kisu ñi kure, kisu ñi kuerpu reke, fey ti kure kay yamniepe tañi füta itrokom dungu mew.\n*5:9 Kiñeke kuyfi wirin mew feypiley: “tati Lif Küme Püllü”.\n†5:31 Genesis 2.24.